c: text/html

text:
Kralendijk, Na aña1987 sr. Kennethson Scherptong a drenta servisio di Gobièrnu di Boneiru komo aspirante keurmeester na abatuar.
Un aña despues Kenneth a bai Hulanda pa sigui un estudio i a logra esaki ku éksito ku awe Kenneth ta un keurmeester ofisial di Gobièrnu di Boneiru. Durante di e trinta añanan Kenneth a sigui diferente kurso tantu na Boneiru komo den eksterior relashoná ku su funshon.
Na aña 1997 te ku aña 2003 Kenneth a duna diferente kurso di Hazard Analysis and Critical Control Points ( HACCP ). Esaki ta un sistema nobo di higiena spesialmente pa e sektor ku ta bende kuminda ku pueblo engeneral, Kenneth ta haña importante ku su persona por a kontribuí na e sektor aki pa asina garantisá un produkto salú pa nos pueblo.
Diputado Hubert Martis den presensia di hefenan i koleganan i famia na nòmber di gobièrnu di Boneiru a felisitá sr. Scherptong ku su trinta aña di servisio, finalmente diputado a entrega sr. Scherptong e sertifikado di rekonosementu i e ènvelòp ku kontenido

robotstxt: allowed

filter: keep


text:
Willemstad – Ku nan pasport den man alumnonan di Marnix F.O. na Rio Canario, por a bishitá ocho (8) diferente pais di Suramérika den nan kura di skol.
Anualmente dosente i gerensia di Marnixschool ta risibí ku brasa habrí e proyekto “Wereldlandendag”. E proyekto akí ta un inisiativa di e komishon di mayor i tin komo meta pa kada aña eskolar, durante di un siman, duna e alumnonan e oportunidat pa
sera konosí ku un otro pais. Di e forma akí amplia nan konosementu tokante entre otro kultura, historia, bandera, kustumber i kuminda di otro pais.
Pa algun aña e proyekto akí tabata un éksito i e aña akí no tabata un eksepshon. Durante henter e siman dosentenan a krea espasio pa siña e alumnonan tokante diferente tema mará na un pais spesífiko. E aña akí kada grupo (klas) a konsentrá riba un pais di Suramérika manera: Argentina (den grupo 8), Brasil (den grupo 3), Perú (den grupo 6), Colombia (den grupo 7), i Venezuela (den grupo 2). Paisnan mas chikitu manera Uruguay (den grupo 1), Ecuador (den grupo 4) i Frans-Guyana (den grupo 5) tambe a haña atenshon.
Kada klas ku su propio estilo a duna kontenido na e siman temátiko akí. Por ehèmpel den grupo a traha riba diferente tarea, buska informashon i inkluso traha relato tokante e pais en kuestion. Huntu ku esaki e muchanan a traha diferente obra di man.
Djabièrnè a sera e proyekto akí ku presentashon, di tur loke a siñá i trahá durante di e siman, na sobra alumno i dosente. E alumnonan ku nan pasport den man, por a bishitá e otro klasnan, i akí risibí den nan pasport un stèmpel komo prueba di nan bishita na e pais. Asina alumnonan di Marnix F.O. por tabata turista den nan mes kurá di skol. Mayor i wela tambe por a partisipá for di 11’or di mainta na e djabièrnè di eksposishon akí i atmirá tur loke e alumnonan a traha.


text:
Colegio EPI a tene encuentro cu stagebedrijven
Recientemente a tuma lugar den e Auditorium di Colegio EPI un anochi di informacion pa stagebedrijven. Meta di e anochi aki tabata pa introduci un departamento nobo na EPI na e stagebedrijven cu ta haya stagiaires di EPI. E departamento nobo aki yama Stagebureau y ta facilita e stagiaire hunto cu e stagebedrijf cu informacion y guia prome, durante y despues cu un studiante haci su stage na e compania of organisacion.
E stagebureau lo yuda facilita e procesonan hunto cu e mercado laboral pa studiantenan cu ta graduando. E industria lo haya mas conocemento y mas comprondemento di e sistema di enseñanza na Colegio EPI y lo tin mas influencia riba e calidad di educacion. E studiante lo logra haya mas integracion entre teoria y practica. Di e manera aki e graduado ta bira un profesional mas valioso pa e organisacion mirando cu ta e organisacion mes a colabora na e educacion di e futuro empleado.
Colegio EPI ta trahando estrecho cu Departamento di Enseñanza y KBB Curacao (Kenniscentrum Beroepsonderwijs Bedrijfsleven) pa lanta un centro di conocemento na Aruba di educacion profesional intermedio y mercado laboral. E plataforma aki lo fortalesa e alineacion entre enseñanza profesional y mercado laboral.
Un danki ta bay na Arion Wine Company pa nan contribucion e anochi aki. Pa mas informacion tocante stagebedrijf por tuma contacto cu sra. Eddelyn Figaroa-Dijhoff, coordinadora di Stagebureau na 5258735 of via email na erdijkhoff@epiaruba.com.


text:
Template:Infopais
Kon ta uza[editá fuente]
E predefinishon Infopais ta uzá pa duna varios pida informashon di un pais na un manera organisá.
Tipo di soberania[editá fuente]
E variabel aki ta depende riba e pais i por varia hopi. E ta uzá pa indiká ta kon e pais a yega na su fundashon. Ku mayoria pais, esaki por ta "Independensia". Lokual ta sigui den eventonan_di_fundashon ta ki evento òf eventonan a pone ku e pais a haña su independensia. Ku otro manera Kòrsou, e ta "Eilandgebied den Antias Hulandes" i ku Aruba e ta "Pais den Reino Hulandes". Eventonan ku a yega na esaki ta e Statuut di 1954 i status aparte na aña 1986, respektivamente.
Nota: Pa algun hende, e predefinishon aki por ta un poko kompliká. Si mester di ayudo, wak kua página ta link aki, i wak kon e predefinishon tabata uzá den un di e artíkulonan.


text:
ORANJESTAD – Awetardi a jega Aruba e MMA International Hyram Rodriguez for di madre patria Hulanda unda e ta residencia. Hunto cune...
MEXICO – Un di nos atletanan cu a qualifica pa Olimpiada na Rio 2016 Philipine van Aanholt ta na Mexico pa asina...
NEW BRUNSWICK, New Jersey—The honors just continue to roll in for Maryland Eastern Shore senior Thashaina Seraus (Oranjestad, Aruba). On Wednesday night,...
BOSTON – Ayeranochi prome cu e wega di Boston Red Sox y Baltimore Orioles, e hoben Arubiano Xander Bogaerts a ricibi den...
ORANJESTAD – Gregory Milliard tawata bon conoci den e deporte di baseball na unda e la firma cu e organizacion di Baltimore...
ROTTERDAM – Dialuna anochi e ekipo di Sparta Rotterdam a sa di titula Campeon di Jupiler League na Hulanda despus di a...
ORANJESTAD – Diasabra ultimo a tuma lugar e di 8 Ultimate Taekwondo Cup 2016 cu ta e promer clasificacion pa Best of...
ORANJESTAD: Diasabra nochi den e Compleho Deportivo Guillermo Prospero Trinidad na Dakota, e ekipo di SV Dakota tabatin un encuentro importante contra SV...
NIJMEGEN – Varios siman caba e mediocampista Arubiano Gregor Breinburg ta sinti su rudia, asina mes awe e la bolbe subi veld...
FLORIDA – Despues di ta milita 5 anja den e farm system di e ekipo di Washington Nationals ayera nos a ricibi...
Sarah-Quita Offringa den commercial di Brunotti
Tiger Taekwondo International Aruba Open 2018
Baseball Junior y Senior division atraves di DiarioTV
Aruba North Little League (ANLL) satisfecho cu e campeonato tras di lomba y ta cla pa weganan di Interleague
SWS Aruba Sprint Cup #3 tabata un exito !
Diasabra awo ta e Gran Clasico di Aruba
Wally Vrolijk gara un biaha mas cu PED (Performance Enhancing Drugs)
STARS CMB TA TITULA CAMPEON JUNIOR 13-14
Grasshoppers ta gana Stars den extra inning
Riangela Flanegin ta join Team Kingdom of The Netherlands
Didi Gregorius e mihor shortstop di momento
Atletanan di 12&U di Barracudas Aruba a briya na e competencia di Carifta 2018
Grandioso Baseball Bingo diasabra 5 di mei na Club Caiquetio organisa pa ANLL
Stadion Nadi Croes/Crismo Angela den mal estado
Xander Bogaerts recuperando cu homerun den AAA.
Stars CMB y QCC Grasshoppers den e gran final di Junior
Copa John Merryweather ta cai riba dia di Rey


text:
Warda Costa di Caribe Hulandes (KWCARIB) diamars anochi, 24 di april, a detene un persona masculino, durante un control di rutina ariba e barco piscado ‘Yanah’. Na e momento ey, e barco di piscado tabata 6 miya y mei pasuid di Caracasbaai. Durante e control, haci door di e tripulacionnan di Warda Costa y Defensa hunto cu e FRISC Interceptornan, e tripulacion di KWCARIB a wordo seriamente menasa verbalmente. Regularmente Warda Costa ta patruya hunto cu partnernan den e cadena huridico. Den futuro e patruyanan aki lo tene controlnan sin previo aviso, pa asina amplia e visibilidad di Warda Costa.
Den caso di patruyanan aki Warda Costa ta hiba un maneho di ‘cero tolerancia’ pa loke ta actividadnan criminal y tambe menasanan den direccion di su personal. Den casonan asina ta bay over inmediatamente na detencion y entrega di denuncia na Ministerio Publico. E maneho aki tin un efecto preventivo grandi.
Homber deteni door di tripulacion di KWCARIB pa menasa
Warda Costa di Caribe Hulandes (KWCARIB) diamars anochi, 24 di april, a detene un persona masculino, durante un control di rutina ariba e barco piscado ‘Yanah’. Na e momento ey, e barco di piscado tabata 6 miya y mei pasuid di Caracasbaai. Durante e control, haci door di e tripulacionnan di Warda Costa y Defensa hunto cu e FRISC Interceptornan, e tripulacion di KWCARIB a wordo seriamente menasa verbalmente. Regularmente Warda Costa ta patruya hunto cu partnernan den e cadena huridico. Den futuro e patruyanan aki lo tene controlnan sin previo aviso, pa asina amplia e visibilidad di Warda Costa.


text:
Enseñansa Special
Aruba conoce enseñansa special na nivel preparatorio y basico pa mucha cu mester di atencion special pa por sigui scol.
Enseñansa special ta reparti den:
- MLK, enseñansa pa mucha cu tin dificultad pa siña;
- ZMLK, enseñansa pa mucha cu tin hopi dificultad pa siña;
- Enseñansa pa mucha sordo y mudo.
Enseñansa basico y enseñansa special na Aruba ta reglamenta den e [Landsverordening Basisonderwijs (AB 1989 no. GT 75)]
Vervolg
Alumnonan di MLK y alumno cu problema di oido despues di a termina enseñansa special por sigui enseñansa na Scol Practico pa Ofishi (SPO) of na Educacion Profesional Basico (EPB). Mayoria bes nan ta drenta den e educacion pa Aspirant.
Directiva
Tin 4 directiva di scol cu conhuntamente tin bou di nan auspicio 5 scol di enseñansa preparatorio:
Dienst Publieke Scholen (DPS)
1. Emmaschool (MLK)
2. Scol Paso Pa Futuro (MLK)
Stichting Katholiek Onderwijs Aruba (SKOA)
1. Caiquetioschool (MLK)
Stichting voor Verstandelijk Gehandicapten Aruba (SVGA)
1. Skol Dunaman (ZMLK)
Stichting Slechthorenden Aruba (SSA) / FEPO
1. Skol Scucha Nos
Info / Contact
> Directiva di Scol
> Scol Basico


text:
Willemstad – E aña aki meskos ku añanan anterior, nivel máksimo di zonido permití durante tur marcha di Karnaval ta 100 Desibèl. Pa organisá Karnaval, e organisadó den e kaso aki Fundashon JAG, mester pidi un pèrmit kual ta keda otorgá pa Polis.
Den e pèrmit aki tin un kantidat di regla na kua e organisadó mester tene su mes na dje. Un di e reglanan aki ta nivel máksimo di zonido permití. Sekshon di Medio Ambiente i Naturalesa tin e tarea pa midi zonido komo nan tin ekspertisio i ta disponé di e aparatonan pa midi. E Inspektornan entre tantu tin mas ku 10 aña di eksperensha ku midimentu di zonido durante Karnaval.
E aña aki a introdusí un sistema nobo di midi hasiendo uzo di e aparato MeTrao kual awendia ta e sistema mas uzá pa maneho di zonido durante konsiertonan i festivalnan riba nivel mundial manera por ehèmpel North Sea Jazz. E sistema aki ta duna oportunidat pa midi i manehá zonido for di distansha, pues no ta nesesario mas pa midi for di pòstnan fiho riba e ruta. E bentaha di e sistema aki ta ku DJ nan i agrupashonan di mala fe no por baha zonido momentu ku ta aserkando un pòst di midimentu i hisa zonido bèk despues di a pasa e pòst. Na kuminsamentu di tur marcha tin inspektornan presente pa huntu ku representantenan di DJ nan òf agrupashonan musikal pone e zonido na e nivel di Desibèl permití.
Inspektornan ku ta midi zonido tin kontakto direkto ku komando sènter i Polis. Lo notifiká nan kada biaha ku un Inspektor mester intervení pa baha nivel di zonido. Promé biaha ku intervení ta djis pidi pa baha zonido sin konsekuensha. Di dos intervenshon serka mes DJ òf agrupashon musikal lo resultá den un sanshon di Fl 300. Momentu ku mester intervení pa di tres biaha serka mes DJ òf agrupashon musikal e chèns lo ta grandi ku Polis ta para e músika pa negligensha di reglanan stipulá den pèrmit. Ministerio di Salú, Medio Ambiente i Naturalesa ta rekomendá tur hende i sigur nos muchanan, pa hasi uzo di protekshon di oido i mantené un distansha responsabel for di spikernan.


text:
PANAMA — Manera ya ta konosí, nos selekshon nashonal U-17 a sali Kòrsou rumbo pa Panama, 20 di aprel último pa representá nos dushi isla durante e delaster buèlta di e weganan di kualifikashon pa mundial di FIFA U-17.
Durante nos promé enkuentro kontra di e ekipo di Haiti nos a sali viktorioso i a sa di gana nan ku e skor di 1 pa 0. E úniko gol di e enkuentro aki a keda anotá pa Nathan Bernadina. Awe durante nos segundo enkuentro kontra Honduras nos selekshon a kai vensí ku e skor di 3-0.Nos siguiente kompromiso lo ta dia 27 di aprel, 20:30 pm kontra e ekipo amfritrion, Panama i riba e mesun fecha aki Honduras lo enfrentá Haiti.
Resultado di e partidonan anterior;
Dia nan promé, 3 i 5 di mei lo tuma lugá e partidonan pa semifinal den Estadio Maracana, miéntras e gran final lo tuma lugá dia 7 di mei pa 3’or di atardi den Estadio Rommel Fernandez.


text:
E ultimo siman di Aruba su top Futbol lo culmina Diasabra 5 di Mei cu cuater candente weganan decisivo pa determina ken ta bay Play-Off y ken ta keda como e ganado di e campeonato regular. Ta hopi cos tin ainda den wega despues cu e actual campeonato a obsekia nos asina hopi den competicion, emocion, drama y bon Futbol. E competencia den e campeonato aki tabata tambe hopi “impredecible” pa ta honesto, ta bataya tras di bataya tabatin henter e anja aki pa determina ken ta e miho, ken ta bay play-off y tambe ken ta keda den Division Honor, pero tambe ken ta degrada. E liderato riba e tabla di posicion a cambia por lo menos tres biaha, asina tambe tabata e bataya pa ken ta bay Play-Off, tabatin hopi euforia pero tambe hopi desapunte. Tur esey ta culmina e weekend aki pa despues cuminsa e siguiente y dramatico etapa di Play-Off enter e cuater miho ekiponan di e futbol maximo di Aruba, pero tambe lo tin Play-Off di Promocion-Degradacion pa determina ken ta subi den Division Honor y ken ta baha pa Division Uno.
SV Deportivo Nacional vs SV La Fama na CDFF na Noord 6:30pm. Esaki ta un wega unda La Fama ya ta destina pa hunga den Play-Off di Promocion Degradacion hunto cu SV Caiquetio y dos ekipo cu termina den posicion 2 y 3 den Division Prome despues di nan Play-Off. Pa Nacional si e wega aki ta di suma interes ya cu sumando tres punto ganando e wega na lo suma 38 punto sperando cu si Dakota perde cu RCA den nan wega, ta Nacional lo keda den prome luga riba tabla.
SV Britannia vs SC Bubali na CDFF na Noord 8:30pm. E di dos wega di e fecha ey tabata di bay ta e wega mas dramatico e siman aki pero Bubali a perde nan wega cu Nacional diaranson ultimo, eliminando e orguyonan di Noord for di contienda pa Play-Off. Britannia ta bin di un victoria importante riba Nacional den nan ultimo wega. Toch tin drama pendiente, paso, si Bubali gana Britannia y RCA gana Dakota den nan wega, ta RCA lo bay Play-Off y no Britannia, esaki si lo ta un batacazo, Bubali ta hungando pa honor y Britannia ta hungando pa nan clasificacion.
SV Estrella vs ASV River Plate na CDGT na Dakota 6:30pm. Estrella, e campeon di Copa Betico, a clasifica pa Play-Off caba, pero, lo kier gana e wega aki paso ainda nan tin chens di keda na top di tabla di Division Honor si Nacional y Dakota perde nan weganan. Riverplate di Madiki, elimina caba for di contienda pa Play-Off, cu un bon temporada tras di lomba, lo kier cuminsa ‘build up’ pa e siguiente campeonato.
SV RCA vs SV Dakota na CDGT na Dakota 8:30pm. Esaki ta e ‘Derby di Aruba’, e dos ekiponan cu mas campeonato na Aruba (tur dos cu 15 titulo), e wega aki semper ta importante, niun no kier perde, e fanaticonan tampoco! Dakota mester gana pa sigura e prome luga riba e tabla di posicion y considera nan mes e ‘campeon nan di campeonato regular’, bayendo Play-Off cu un bon momentum. RCA mester gana Dakota y spera cu Bubali lo sorprende Britannia ayanan na Noord cu un victoria, den e caso ey RCA lo drenta Play-Off den un manera sumamente dramatico. Keda pendiente cu Futbol Aruba!


text:
Conoce tin desaroyo plan pa tira un ofisina di Chicago, i frekuentemente e ta bira mas agresivo riba e grandi nan negoshi i ministerionan. The company is on a spree of acquisitions as well as hiring top talents from the financial and institutional space. Nan tambe ta ku e speransa ta atraé mas na cliente nationale den e actividad.
Coinbase is a digital currency exchange wallet headquartered in San Francisco, California. Ta un plataforma unda e negoshante i e considered mei uzal ku lorá pida digitalisa manera Beton, Leon, Them.
Ku e fin di skol amplio di het na cliente nationale, Coinbase is planning to provide block trading facilities in a bid on Global Digital Asset Exchange [GDAX]. GDAX ta e profeshonal den e plataforma di educacion di Conoce. Blue komersial ta un karakterístika nan destin'na komersiantenan pa pone grandi òrdu pa kumpra i benta pafó di e interkambio di òrdu komun. Di investeren nationale i e negoshante liber resistí un momento difísil pa yega na su òrdu estados di normal cryptocurrency exchange. Di pedida di gran, den enkargo, lo hasi grandi situaciones di preis di e negoshi anto por ta pesei na fini keda pa ta comercial menos.
Coinbase plans to offer the service of block trading through its GDAX, mi ta un di e dies mihó cryptocurrency interkambio di e mundu korant di volúmen di negosiashon den un lugá sera $315 miles. Conoce bo ta e di lesamento di e otro servisio yama Conoce Kustodia ku ta un cryptocurrency instalashon di almasenamentu pa su kliente nationale. E interkambio ta parse un sistema bankario tradishonal, ma solamente ta ofresé e kliente dispuesto na almasen di un mínimo di 10 miyon di dollars di cryptocurrencies.
Post relacionnan:
I kuantu Coinbas...
Tin diferensia di Boton di e app...
Un mes riba tereno di C...


text:
Bon Biní
Apresiabel oyente,
Na promé lugá nos di Gospel StarRadio kier yamabo danki pa bishitá nos website.
Nos orashon di tur dia ta ku pa medio di nos programashon, kual ta ofresebo un variashon di músika gospel i e palabra di Dios ku ta fuerte i poderoso, lo bo wòrdu bendishoná i edifiká pa medio di Su poder divino.
Nos meta ta :
Pa medio di kansiónnan di adorashon, alabansa i gradisimentu, trese un esfera di pas i trankilidat den bo kurason i pa medio di e bon notisia di e reino kual nos Señor Kristu Hesus a komandá nos pa prediká, ofresébo e kaminda, bèrdat i bida kual lo halabo mas serka di e Rei di reinan i Señor di señornan.
Risibí un pakete di e frutanan ku ta kontené e vitaminanan nesesario pa bo kurpa i bo desaroyo spiritual.
E pakete di e “Kristian ku ta un bendishon
- FE : E ta bendishon, djis mishi kunÉ den fe i risibí.
- GOSO : E lagabo disfruta di un goso ku no ta kaba nunka
- KONFIANSA : E realidat di bida ta pa bo no konfia den hende pero den Dios
- SPERANSA : E ke bisabo awe ku tin un speransa nobo pa bo !
- PAS : E ta dunabo pas No e pas ku mundu ta dunabo
- PASENSHI : E pasenshi aki ta pa bo no kansa ruman i spera riba Dje
- AMOR : E ta dunabo un amor agape


text:
ORANJESTAD – E Campeonato di Aruba Little League (ALL) dedica na Sr. Braulio Wester q.e.p.d ta tras di lomba. E campeonato di...
ORANJESTAD – Diasabra dia 5 di mei proximo, bou iniciativa di Aruba North Little League (ANLL) den colaboracion cu Aruba Center Little...
ORANJESTAD – E deporte di baseball ta goza di un acogida grandi e ultimo anjanan mirando cuanto hungador professional Aruba tin den...
ORANJESTAD – Un otro temporada di baseball Little League lo inicia pa nos hoben peloteronan na Aruba ora cu diabierna awor, Aruba...
ORANJESTAD – E Campeonato di Aruba Little League (ALL) ta ranca sali diasabra 13 di januari cu e categorianan di 13-14 aña...
ORANJESTAD – Directiva nobo di Aruba South Little League a keda instala. Recientemente un directiva nobo a keda instala y esakinan lo ta...
ORANJESTAD – Blue Owls Baseball Organization ta preparando pa cu e siguiente Campeonato di baseball Little League 2018. Nos organisacion BLUE OWLS BASEBALL ORGANIZATION ta uno nobo pero lo continua den a tradicion di ex-Pepsi Cola. Den pasado e organisacion a produci varios...
ORANJESTAD – Den gran forma ekipo di North League ta titula Campeon den Senior Division durante campeonato di Subway Series 2017. Un...
ORANJESTAD – Cu un total di 4 homerun pa un total di 6 careda North League ta gana Center League den e prome...
ORANJESTAD – Amateur Baseball Bond Aruba su AA klasse ta e liga di mas halto di nos baseball local y caminda tur...


text:
Tag Archives: control medico
SVb a Introduci Opleiding tot Arts voor Arbeid en Gezondheid Aruba
Despues di preparacion pa algo mas cu dos aña, Banco di Seguro Social di Aruba SVb ta duna inicio na un proyecto unico pa nos organisacion. Diahuebs 18 di januari 2018 den Aula di Universidad di Aruba a tuma luga e ceremonia cu a duna inicio na e estudio di specialisacion pa dokternan general cu ta trahando na SVb, Opleiding tot Arts voor Arbeid en Gezondheid Aruba (AAGA). E estudio aki a bira posibel danki na e cooperacion di The Netherlands School for Public and Occupational Health (NSPOH).
Desde 2009 e cuerpo medico na SVb a amplia y na 2015 a mira e necesidad atrobe pa ofrece e dokternan pa sigui cu un estudio specialisa. Pa esaki SVb Aruba aserca dr. Harrie Veneman, ex-hefe di e departamento medico na SVb kende actualmente ta traha na NSPOH. Hunto cu dr. Veneman a dicidi di asumi e reto di inverti den esaki y NSPOH di nan banda a desaroya un programa pa un estudio di specialisacion, adapta na e realidad di Aruba, garantisando e calidad pa cual NSPOH ta conoci p’e.
SVb ta encarga cu dos ley hopi importante pa trahadonan den sector priva. Esaki nan ta e leynan di seguro di malesa y seguro di accidente di trabao. E leynan aki ta otorga un trahador segura e derecho riba compensacion di su sueldo den caso di malesa of accidente di trabao. Esaki ta trece cune cu SVb mester determina si e trahador segura tin un malesa of a sufre un accidente di trabao cu ta strobe di haci su trabao. E staf medico di SVb ta e unico profesionalnan autorisa pa e dos leynan pa determina si un persona tin derecho of no riba compensacion y pa cuanto tempo. Actualmente e staf medico aki ta forma pa dokternan general, dokternan di seguro y dokternan di empresa. E ultimo dosnan aki ta dokternan specialisa. Cu inicio di e specialisacion aki SVb ta brinda henter su staf medico e oportunidad pa specialisa nan mes den e campo di medicina social, e ramo di medicina cu ta studia e relacion entre salud y trabao.
Despues di un periodo largo di preparacion, unda dr. Ron Bieze, hefe di departamento di Labor y Salud na SVb, a hunga un papel importante, na augustus aña pasa e programa a keda aproba pa gerencia di NSPOH y na september SVb a firma e contract cu NSPOH. Asina cu orguyo SVb a presenta e grupo di dokter cu lo specialisa, kendenan ta dr. Christian Mejia, dr. Flavia Pinedo, dr. Miguel Genser, dr. Myron Genser y dr. Melissa de Cuba y ta desea nan hopi exito den nan studio. Pa SVb e estudio aki ta sumamente importante y ta ancra e base pa futuro programanan cu lo ofrece na nos dokternan di SVb.


text:
Bon bini
Riba e página aki bo por haña informashon kon Ministerio di Hustisia ta hinká den otro, ken ta e minister i kon pa yega na e produktonan ku nos ta brinda. Ministerio di Hustisia ta responsabel pa órden hudisial, mantenshon di lei, seguridat i órden públiko na Kòrsou. E balornan klave ta: Transparensha, responsabilidat, kalidat, inklusividat, integridat, konfiabilidat, durabilidat i koperashon.
E Ministerio di Hustisia aktual pa Kòrsou ta dirigí primeramente riba:
- Desaroyá maneho;
- Konsipiá legislashon hudisial;
- Kontribuí na kalidat di funshonamentu den e kadena hudisial;
- Sòru pa seguridat, órden i trankilidat den komunidat di Kòrsou tantudi e siudadanonan komo di tur persona ku ta temporalmente na Kòrsou.
Minister
Último notisia
- Reclassering lo ta será pa públiko.riba 14 Mei 2018
- Ministerio di Hustisia tambe ta bisti na blou pa sostené e luna di outismoriba 26 Aprel 2018
- Reclassering lo ta será awe 23 di aprel ku mayan 24 di aprel pa públiko.riba 23 Aprel 2018


text:
Quickvideo: E video aki a aprece riba un cuenta di facebook (publico) di un stiefmoeder cu ta sclama pa judansa di autoridad pa abuso di un mucha di 8 anja cual ta wordo endroga y viola dor di spirito.
Tanto e drogamento como e mishimento di e mucha ta confirma pa dokter.
E dama bao nomber di Arisabel, ta alega cu e abuso aki y a proba esaki via un declaracion cu ela haci cu e mucha di 8 anja pa 13 minuut largo y a pone tambe riba e tape.
Por scucha cu -dokter a constata cu e mucha a wordo mishi y – e mucha ta confesa con e ta wordo “shotgun”, pues endroga dor di su mama.
“Shotgun” cual ta nobo pa nos, ta referi cu e mama pa sulpa e droga den e criatura su boca.
E confesion ta spantoso y fuerte!
E mucha mes ta alega cu e mishimento na su curpa intimo ta dor di spirito. Lo mas probabel ta cu e mucha ta asina spierto y kisas deliberadamente ta encubri e violador riba menasa un of otro persona.


text:
Enkuentro Empresarial ku empresarionan for di Colombia
...E enkuentro a konta ku partisipashon di 23 empresario for di Colombia...
WILLEMSTAD- 1 di novèmber 2015 –Resientemente Ofisina di Turismo di Kòrsou (CTB) huntu ku Kámara di Komersio i Industria di Kòrsou i CINEX a organisá aki na Kòrsou un Enkuentro Empresarial pa empresarionan for di Colombia. E enkuentro a konta ku partisipashon di 23 empresario for di Bogotá, Medellín i algun na nivel nashonal ku ta kubri henter e pais. E enkuentro a kubri 3 dia di presentashon i deliberashon riba e posibilidatnan di invershon ku Kòrsou ta ofresé. Durante di e apertura a hiba palabra Minister enkargá ku Desaroyo Ekonómiko, sr. Stanley Palm, sr. Carlos Alberto Moreno, Presidente di Foro de Presidentes i sr. Willem Jonckheer, Presidente di Kámara di Komersio i Industria di Kòrsou.
Despues ku na prinsipio di luna di òktober un delegashon di Kòrsou, ku a konsistí di representantenan di CTB, Kámara di Komersio i Industria di Kòrsou i CINEX a partisipá na e di tres edishon di e ‘Encuentro de Líderes para Líderes’ organisá pa ‘Foro de Presidentes’ a sigui awor un enkuentro aki na Kòrsou. Durante di e ‘Encuentro de Líderes para Líderes’ na Colombia a ekstendé un invitashon na empresarionan kolombiano pa bishita Kòrsou pa un enkuentro empresarial.E empresarionan ku a partisipá na e enkuentro empresarial aki na Kòrsou ta di entre otro e sektor di hoteleria, konstrukshon, finansiero, komunikashon, transporte aéreo, kuminda i bebida i logístika. Ta trata aki di empresanan manera entre otro: Non Plus Ultra, Viva Colombia, Constructora Pijao, Fundación Bavaria, W Radio, Noticiero CM, CNN en Español i Bancolombia.
Kòrsou ta ofresé amplio oportunidat di invershon i komersio kual a keda presentá na e empresarionan for di Colombia. Ademas Kòrsou ta brinda oportunidat na empresarionan kolombiano pa por organisá nan eventonan, konferensiá i reunionnan akinan. Colombia ta un merkado importante pa Kòrsou i sigur awor ku no tin nesesidat di visa mas pa e kolombiano por biaha pa Kòrsou. Esaki ta hasi nos pais mas atraktivo pa e empresario kolombiano. E enkuentro a konta tambe ku presentashon di CINEX, CIFA, CAP i CPA. Tambe e empresarionan a disfrutá di un almuerso patrosiná pa CIFA i a bishita diferente sitio pa asina sera konosí ku e potensial di Kòrsou.


text:
Zoetermeer, HULANDA- Dos homber cu a wordo likida diamars mainta tabata tata y yiu di fam Van Doorn. Nan tabata biba den un vecindad di trailer mas o menos un kilometer leu for di unda e likidacion a tuma luga.
Polis mes no kier bisa nada ainda over di e identidad di e dos victimanan. E dos personanan a wordo tira diamars mainta den nan Mercedes dilanti di un sportschool.
Un rato despues di e asesinato den e bario Oosterheem a bin haya un auto kima, posiblemente di e autornan. Tambe den e mesun caya, un automobilista a entrega su auto bou di menasa cu arma di candela. Segun autoridadnan, e auto horta y e dobbel asesinato, ta relaciona cu otro. E auto horta a wordo haya bek na Rotterdam.
E caso ta bou investigacion door di recherchenan. Ta papia di un aresto, aunke esaki no por a wordo confirma door di polisnan.
Diamars durante dia tabata tin un atraco tambe ariba un cas na Zoetermeer. Pero polis no ta kere cu e dos casonan por tin di haber cu otro.


text:
Flex Team di Cuerpo Policial un biaha mas a tene controlnan localmente durante e siman di 16 te cu 22 di april cu ta tras di lomba.
Ora cu topa cu aglomeracionnan na luganan conoci manera Manuelitos, Hotel Bacarat (cera), casnan di pueblo na Noord, Madiki, Seroe Patrishi un biaha mas esakinan ta wordo controla cu man duro.
Localidadnan manera Lekker, De Olde Molen y Cas Casuela, a wordo controla y polisnan a zorg pa tur hende a bay nan cas despues di ora di ceramento.
Aglomeracion na Eagle Beach
Tur e gruponan cu den oranan di anochi ta aglomera na altura di Eagle Beach y cu tabata bebiendo alcohol y tocando muziek duro, nan atencion a wordo hala y cori for di e luga. Personana riba cual tin sospecho a wordo controla. E gruponan diadomingo a keda toca muziek duro te den oranan laat di anochi. Muziek duro ta wordo tolera te cu 11 or di anochi.
Aglormeracion riba parkeerplaats di The Village
Tur e gruponan cu durante e oranan di anochi ta aglomera riba e parkeerplaats di The Village, cu tabata bebiendo alcohol a wordo atendi y cori di e luga. Personanan ariba cual tabata tin sospecho a wordo controla.
Control di trafico integral diamars 17 april 2018.
Riba diamars 17 april 2018 desde 5 or y 30 di mainta diferente unidad di Cuerpo Policial a tene un control di trafico
Meta di e control”
– Control di chauffeurnan cu ta viola leynan di LWV/ MMBV/ LAM
– Tene accionnan contra cualkier otro hechonan castigabel cu wordo constata durante e controlnan aki.
– Purba di minimisa e problematica menciona anteriormente.
– Tene nos trafico sigur
– Presencia di polis
Siguientemente e resultado di Flex Team:
En total a para 130 auto pa un control. A reparti 36 proces verbaal pa violacion den trafico.
Tabata tin tres detencion den caso di violacion di e Landverordening Verdovende Middelen.
Detencion di sospechoso A.T. pa violacion di L.V.M.
Diamars 17 april, 2018 pa mas o menos 8 or di mainta, durante un control den e Caya F.D. Figaroa na altura di “Do It Center” a duna e chauffeur di un KIA Rio, color shinishi, un señal pa e para según articulo 3 di e Landbesluit Verkeersregels. Despues di cu e chauffeur a habri e ventana, polisnan a haya un holor sterki di marihuana. A pidi e chauffeur pa e baha for di auto, pa un control na unda a bin haya un tas preto cu un sakito chikito cu un cantidad di marihuana, como tambe un sigaria di marihuana mita huma, cualnan a wordo tuma den beslag pa mas investigacion.
Detencion stranheronan:
Durante controlnan di trafico a topa cu diferente stranhero cu a comete un of otro infraccion, cu despues a wordo pasa pa IASA.
Detencion R. relaciona cu ordo di detencion contra dje pa violacion di articulo 2:273 lid 2 y/of articulo 2:275 di e Wetboek van Strafrecht van Aruba).
Dia 18 april pa 11 or y o5 di mainta, riba ordo di fiscal, riba sospecho di violacion di articulo 2:273 lid 2 y/of articulo 2:275 di e Wetboek van Strafrecht di Aruba a detene e sospechoso R.
Spotcheck control:
A controla varios auto y a haya cantidadnan chikito d marihuana, sakitonan di cocaina, piedra, skern, cuchiu, machine di mula marihuana. Tur esakinan a wordo tuma den beslag.
A haci un total di 161 control cu 10 detencion
Tres (3) pa violacion di L.V.M.
Uno (1) pa violacion di W.v.S.R. articulo 2:273 inciso 2 y/of articulo 2:275
Seis (6) relaciona cu e ley di L.T.U. despues di a comete un infraccion durante un control di trafico.


text:
DEN HAAG – Minister Plenipotenciario Guillfred Besaril y directora interino di Cas di Aruba Shandra John a para keto na e Dia Nacional di Luto na Aruba en conexion cu e morto fatal di e dos criaturanan Rishandroh Anastacia y Roshandrick Frans.
Na Bruselas unda e mandatario tabata pa e reunionnan di OCTA a tuma un momento pa laga un blaas blanco bay den aire, como simbolo di convivencia y reflexion riba e sucedido tragico aki y a tene un minuut di silencio.
Na Den Haag, tanto e personal di Cas di Aruba y di ATA Europa tambe a tuma parti na un ceremonia similar, pa asina tambe mustra nan sosten na e famia di e criaturanan y na Aruba henter cu a wordo sacudi pa e tragedia aki. E potretnan ta cortesia di Cas di Aruba
DEN HAAG – Hulanda no a ta considera e ultimo eleccion presidencial di Venezuela, como liber y independiente. Esey ta nifica cu de hecho Hulanda no ta reconoce e eleccion di Hulanda. Minister Hulandes di relacion exterior Stef Blok a duna su comentario den Tweede Kamer diamars. Mes momento Union Europeo ta mustra cu e eleccion no a bay segun standard internacional. “E eleccion debi na su cantidad abou di votadornan, no ta credible”, Frederica Mogherini a declara.
DEN HAAG – E consul general nobo di Venezuela apunta pa Aruba Carlos Mata Figueroa ta keda vigente. “Mi no ta mira motibo pa revoca mi decision (pa reconoce e consul Mata Figueroa)” Stef Blok, minister Hulandes pa relacionnan Exterior a contesta dos parlamentario Hulandes Raymond de Roon y Machiel de Graaf (ambos PVV) awe. Tabata den un carta recien cu dos parlamentarionan menciona, a cuestiona e reconocemento di gobierno di Reino Hulandes pa Mata Figueroa bira e proximo consul di Venezuela na Aruba debi na supuesto lasonan criminal. Un corant Hulandes a tilda e persona te hasta di ta un baron di droga. Basa riba informacion ey, e preguntanan a keda manda na e mandatario Hulandes.
DEN HAAG/ORANJESTAD – Prome minister di Aruba Evelyn Wever Croes ta haya e postura di Hulanda relaciona cu e migracion Venezolano pa islanan ABC ‘indiferente y irritante’. Asina e corant Hulandes NRC Handelsblad ta cita un combersacion cu e prome mandatario di Aruba den su edicion di diabierna. Segun Wever a declara na e corant, Aruba no mester conta cu ayudo di Hulanda pa cu refugio di e Venezolanonan. “Hulanda no kier yuda nos cu esaki. Tur cos tin un prijs. Solamente di e ministerio di defensa nos ta haya ayudo logistico” Wever a sigui bisa. Segun e corant, e prome mandatario ta tene cuenta cu un influx massal di Venezolano (pa Aruba) despues di e eleccion.
DEN HAAG – Parlamentarionan Hulandes ta cuestiona nombracion di e consul Venezolano nobo Carlos Figueroa pa Aruba. E miembronan di Tweede Kamer Raymond de Roon y Machiel de Graaf (ambos PVV) a manda un serie di pregunta na minister Hulandes di relacionnan exterior Stef Blok riba e tema, refiriendo na un articulo den un corant Hulandes cu ta referi na e proximo consul como un baron di droga.
DEN HAAG – E proximo paso pa bringa e caso di e Arubiano Mitch Henriquez (EFM) lo ta sea october of november di e aña aki. Ruman muher di Henriquez, Lila a informa cu pa e tempo ey e caso di apelacion lo mester cuminsa pero cu un ‘regiezitting’. Manera ta conoci, e caso pa sentencia e polisnan culpabel di e morto di Henriquez, a tuma lugar mas tempran e aña aki y e famia di Henriquez no a keda contento cu e sentencia y a apela esaki.
AMSTERDAM – Awe den Reino Hulandes ta dia cu ta conmemora tur esnan cu a fayece den di dos guera mundial. E conmemoracion nacional lo sosode awe riba Dam na Amsterdam, unda cu Rey Willem Alexander, Reina Maxima y prome minister Mark Rutte lo atende. Aruba su minister plenipotenciario Guilfred Besaril tambe lo ta presente, mescos cu e ministernan plenipotenciario di Corsou Eunice Eisden y di St Maarten Hasani Ellis. Lo tin discurso y despues 2 minuut di silencio. Na Aruba lo tin un ceremonia pa 5:30 na Adriaan Lacle Boulevard. NOTA; E potret ta dia aña 2014.


text:
ORANJESTAD (AAN): Ministerio di Husticia su team ta preparando pa un competencia di Reino di hobennan cu ta forma parti di un grupo di prevencion cu yama “Alleen Jij bepaalt wie je bent”(Bo futuro ta den BO man).
Den entrevista cu Harvey Clement, coodinador di e proyecto pa ministerio di husticia, el a splica cu for di 3 pa 6 di October awor ta bay tuma lugar na Aruba Torneo di Reino, dirigi riba muchanan cu ta den un grupo di prevencion di e programa “Alleen Jij bepaalt wie Je bent” ( Bo futuro ta den Bo man). E ta un programa cu ta recluta hobennan p’asina por medio di deporte yuda preveni cu nan ta bay den mal caminda, y asina haya mas interes pa haci deporte.
E representante di Hulanda señora Hanneke Sint hunto cu e representante di Binnenlandse Betrekkingen, Minister di Husticia Arthur Dowers y Harvey Clement a reuni recientemente riba e tema aki. E mandatario a ricibi basta informacion di loke a bin ta haciendo cu e grupo di hobennan aki y con nan ta worde guia.
E torneo di Reino lo conta cu participacion di delegacionnan di Hulanda, Sint Maarten, Corsou y Hulanda, mientras cu mandatarionan di tur e paisnan menciona tambe lo ta presente. A haya informacion cu pa e evento special y di gran importancia aki ta bay bini tambe representantenan di Famia Real di Hulanda.
E delegacionnan lo cuminsa yega riba prome y 2 di october pa e ramonan deportivo cu lo tuma luga den Joe Laveist Sportpark.
Ta trata di un evento deportivo dirigi riba e grupo di hoben cu ta varia di edad 10 pa 17 aña y asina aki ta saca un man pa guia nan pa nan no bay den mal caminda. Na mesun momento mester laga nan sinti nan mes bon, principalmente durante e torneo na Aruba pa cual lo organiza actividadnan social tambe durante e siman cu nan ta na Aruba.
Minister Dowers ta hopi orguyoso cu su Ministerio a haya chens pa organiza un programa asina importante pa hobennan. E ramonan den cual lo tin competencia ta Basketball, Baseball y futbol. Como cu e evento ta tuma luga den temporada di Herfstvakantie ta haci un apelacion na mayornan pa trece nan yiunan pa presencia e diferente competencianan cu ta bay tuma lugar.


text:
Ayera full Aruba a keda sin coriente y tambe e presion di awa a keda afecta. Esaki a sosode mas o menos 9:35 di mainta caminda cu un interupcion den produccion di coriente na WEB.
Durante di un investigacion preliminar a mustra cu e storing a origina den central di WEB na turbina 6 cu na e momento ey tawata controla e frecuencia. En total a tarda ±6 ora pa yega 100% di suministracion di coriente, aunke varios bario a haya coriente dentro di un ora y mey caba. Esakita segun e comunicado cu nos a ricibi di WEB.
E proceso despues di un blackout ta tuma su tempo y mester wordo trata cu hopi cautela pa preveni mas disturbio. Ta cuminsa cu e generator di emergencia y sigui cu e motornan Recips cu ta bay relativamente lihe. Asina cu logra esakinan den servicio ta cuminsa suministra coriente na Elmar.
Pa loke ta e boilernan y turbina e proceso ta mas complica y ta tuma mas tempo pa logra stabilisa nan operacion. Unabes den operacion stabiel di e boilernan ta cuminsa pone turbinanan den servicio pa asina por sigui suministra coriente na Elmar. Pa mas o menos 3:45pm Aruba completo a keda suministra cu coriente bek. WEB ta disculpa pa e inconveniencia causa y ta gradici pueblo pa su comprension.
Aeropuerto
Mientras cu Aruba tabata tin un black out, aeropuerto a keda opera normal. E sistema di back up di emergencia a duna e coriente necesario. Tur pasahero cu mester a biaha y ta na aeropuerto pa un ora stipula a keda atendi normal. Asina cu e problema di suministro di coriente a wordo regla, tur cos a bolbe cana normal bek.


text:
Ministerio Públiko (OM) Kòrsou ta start e aña aki ku e proyekto “Kumpli Ku e”. Meta di e proyekto “Kumpli Ku Ne” ta pa fortalesé ehekushon di kastigunan. Ministerio Públiko (OM), KPC (Korps Politie Curaçao i SDKK (Sentro di Detenshon i Korekshon Kòrsou) awor a sera kabes pa ehekutá kastigunan ku ta habri di kondenadonan ku te ainda no a sinta nan kastigu.’
E proyekto ta enfoká riba tur veredikto ku no a keda ehekutá i pa riba término kòrtiku kita e retraso. Ta intenshon tambe pa monitoriá verediktonan resien i pa ehekutá esakinan riba término kòrtiku. Huntu ku SDKK a logra èkstra kapasidat di sel pa sinta e kastigunan aki. Ta konta pa tantu hende hòmber komo hende muhé ku un kastigu ku no a kumpli kuné ainda.
Tin vários kastigu ku te na e momentunan aki no a keda ehekutá. Esaki tin di haber ku diferente faktor. Kondenadonan ku mientrastantu a muda i a bai biba otro kaminda òf tabata riba ‘vrije voeten” na momentu di e sentensia.
Esnan kondena ku mientrastantu a bai biba na Ulanda òf otro parti di Reino, ta bai risibí un yamada (oproep) pa sinta nan kastigu na nan adrès nobo. Pa esaki ya kaba a hasi palabrashonnan konkreto ku e instansianan i paisnan konserní. Nan por spera e yamada pronto. E promé grupo di 10 “vrije-voeters” a risibí mientrastantu nan yamada pa mèldu nan mes boluntariamente na prisòn dia 15 di febrüari 2018. Si no kumpli ku e yamada aki, ta pidi asistensia di polis pa buska e persona en kuestion i kontra su boluntat i entregá e persona na SDKK.


text:
Aña pasa e delegacion di taekwondo a hasi un bon papel den e US Open cu e atleta prospecto Chiara Petrocchi logrando un medaya di Plata pa Aruba. E aña aki un bes mas un delegacion di taekwondo lo competi den e G2 U.S. Open Taekwondo Championships e dianan 29 di januari pa 2 di februari teni na e ciudad di Las Vegas, Nevada.E campeonato aki ta wordo organisa pa USA Taekwondo y ta categorisa como e open di taekwondo mas feroz y competitivo na mundo unda mas di miles di atleta y entrenadornan rond mundo ta bini hunto pa e cinco dianan di competencia.
Nos atletanan cu lo competi den diferente categoriananna e US Open ta Monica Pimentel y Chiara Petrocchi. Mester bisa cu den luna di december e 2 atletanan aki a atende un campo di entrenamento unda nan ta entrena cu e seleccion colombiano di taekwondo mientras den e torneo Copa Federacion na Sogamosa, e dos atletanan di Aruba a hasi un tremendo papel logrando varios medaya. No por keda sin menciona aserca cu e atleta femenino Chiara Petrocchi a conoce un tremendo aña 2017 unda e la logra un medaya di Oro den e Weganan Suramericano Hubenil na Santiago de Chile. E seleccion di Aruba bou guia di coach Teo Rodriguez a usa e preparacion y competencia na Colombia como un obhetivo pa logra un bon papel den e US Open di Las Vegas. Pa e dos atletanan e US Open di taekwondo lo sirbi como un oportunidad unico pa midi nan mes cu e mihonan rond mundo.
Lotto, e Loteria di Aruba cu semper a sostene e deporte di taekwondo kier a desea ambos atleta y coach Teo Rodriguez tur clase di exito den e G2 U.S. Open Taekwondo Championships na Las Vegas, Nevada.
Cumprando weganan di Lotto, e Loteria di Aruba manera Catochi, Big 4, Zodiac, Wega di Number Korsou, Lotto di Dia, Lotto 5, Mini Mega, Mega Plus y weganan di Raspa bo ta contribui na deporte ribanos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Comision di Subsidio.


text:
Recientemente un trahado di RIU Hotel a wordo kita for di trabao, basicamente basa ariba e forma con e tabata funciona pa cual el a busca su derecho den Corte di Husticia. Abogadonan di Faarup & Figaroa ta splica mas di esaki.
Ta trata aki di un caso den cual un trahado a wordo kita for di trabao door di e compania, caminda cu e tabata trahando como waiter pa motibo cu’n cliente of un turista den e caso aki a keha cu e empleado ta para bou di sombra di un mata, enbes di ta canando rond pa tuma pedido di e clientenan.
Abogadonan Figaroa y Faarup a splica cu Corte den su decision a considera cu e empleado constantemente tabata wordo encarga cu un seccion di e pool unda cu no tin ningun tipo di sombra pa proteha e trahado for di e solo. Esaki no ta prome biaha cu e trahado ta keha cerca su doño di trabao di e situacion aki, pero esaki no a busca manera of no a haci ningun esfuerso pa remedia e situacion aki..
Ta remarcabel cu tanto den e decision aki como tambe esun anterior, Corte ta enfatisa e importancia di e condicionnan bou di cual un trahado ta wordo emplea. Banda di e interesnan empresarial, un dunado di trabao no por perde di bista e bienestar di e trahado. Sea ta pa cu su tempo di descanso, manera den e caso anterior, of manera den e caso aki, e circumstancianan den cual ta exigi di dje pa e desempeña su labor.
Den Corte, Hues a remarca cu’n trahado bo no por lag’e traha henter ora den solo. Esey tabata un issue cu Hues a tene hopi cuenta cun’e. Al final e trahado a gana su caso. Esaki tabata un issue pa e hotel specificamente aki, no lo a wak’e como algo importante, ya cu pa nan e huesped ta bin busca solo na Aruba y como tal, e trahado tambe por traha den solo henter dia.
E trahado tin derecho y no por exigi di dje, cu e mester traha den solo henter dia, cual tur hende sa con malo e solo ta pa salud di hende.


text:
Señor ta mi wardador mi no tin falta di nada”;
Cu inmenso tristeza na nos curazon, pero conforme cu boluntad di Dios nos ta participa fayecimento di:
“ Eligio Michael Jansen”
Mihor conoci como: “Junny of Chulo”
*03-05-1958 – †03-03-2018
Na nomber di su:
Sra. stima: Marcia Kock
Yiunan stima:
Sharlenne de Camp y esposo Josaphatrich de Camps
Zico Jansen na Hulanda
Jairzinho Kock
Mama Stima: Runa Jacobs
Tata: †Eligio (Bubu) Jansen
Nietonan Stima:
Waylenne, Zennon, Joslenne, Sjodienne, Jayron y Zyon, Aidan, Millian
Ruman nan:
†Julieta Jansen y yiunan na Aruba y Hulanda
Sonia Jansen y yiunan na Curacao
Glenda Jansen y yiunan na Curacao y Hulanda
André (Pico) Jansen y esposa Silvana Jansen y yiunan
†Richard (Chaco) Jansen y esposa Morela Jansen Dirkz y yuinan
Suegra Stima: Cicilia kock
Tur su swa nan y Cuña nan, hopi pa menciona pero hopi cu a stima Junny :
Tantanan:
Carmen Pop-Jacobs, esposo y yiunan na Curacao y Aruba
Gloria Jansen y yiunan na Curacao
Baby Jansen y yiunan
Defna Jansen y yiunan
Yvonne Jansen na Hulanda
Omonan:
Felix Jacobs, esposa y yiu na Hulanda
Steve Jansen y yiunan na Hulanda
Godfried (Yu) Jansen y yiunan na Colombia
Su Padrino:
Randall Royer i Fam. na Curacao
Su bon amigo y amiga nan mucho hopi menciona, pero sa cu Junny a aprecia y stima cada un di bosonan.
Su prima y primonan, na Curacao, Hulanda y Aruba, bisiña nan di Dakota y Tarabana y su amigo nan bou di palo.
Demas famianan:
Jansen, Kock, Jacobs, de Camps, Adamus, Farro, Provence, Henriquez, Munzenhofer, van Trigt, Maduro, Esser, Pop, Dirkz, Manuela, Vries, Stamper, Tromp, Leanez, Lak, Michel, Iglesia, Atimadora, Rasmijn, Wiersma, Williams.
Ta invita pa acto di entiero cu lo tuma lugar na Misa di Fatima na Dakota diabierne 9 di maart 2018 di 1’or pa 4’or di atardi. Despues lo sali pa santana Central Sabana Basora.
Nos disculpa si den tristesa nos por a lubida un of otro famia
Nos ta lamenta cu despues di entiero
nos no ta ricibi bishita di condolencia na cas.


text:
Facebook ta testing un opcion nobo cual nan ta yama e ‘Downvote’ of ‘Dislike button’, cu ta algo cu hopi uzador di Facebook a yega di pidi pe. E opcion aki ta actualmente bao analisis y tin algun uzadornan na Merca cu ta den un periodo di testing. E compania tambe a anuncia algun otro cambionan cu nan lo haci cu e meta pa mehora e servicio pa e comunidad di Facebook.
“Nos ta explorando un cambio nobo pa hendenan duna nos feedback riba dje tocante e seccion di comments riba paginanan publico. Esaki ta actualmente wordo uza pa un grupo chikito di hende na Merca solamente pa test,” e compania a bisa den un declaracion.
Otro medionan social manera Reddit tin un opcion di ‘Dislike’ caba cual ta reduci e visibilidad di postnan indesea. Ora cu click e button di ‘Dislike’ di Facebook, e comentario cu a keda selecta lo wordo scondi. Hende lo por dicidi pa marca si e post ta ofensivo of fuera di topico.
Fuente: BBC


text:
Kralendijk – Ayera e toubot Indusbank a pega kandela na altura di WEB na Hato. Mañan ta kuminsá investigá e kousa di e kandela aki.
Ayera pa mas o menos 09:30 kapitan di haf a risibí un notifikashon di e lots mayó tokante un kandela riba e toubot Indusbank. Danki na e akshon rápido di e lots mayó a prevení situashonnan mas pió. Mesora e lots mayó a kòrta e kabuya ku tabata mará na e barku ku gasoil. Rápido e tripulashon a baha for di bordo i no tin herido.
A yama e toubot Misouri ku rápidamente a yega na e sitio. Hasiendo uso di kayon di awa e toubot aki a kuminsá paga e kandela. Pa prevení un desaster a hala e toubot Indusbank 2 mia for di kosta.
Mesora a pone kuerpo di bombero, polis, wardakosta i STINAPA na altura di e situashon aki. Rápidamente nan a yega na e sitio. Bomberonan a kontrolá e situashon riba e toubot Indusbank. Despues ku nan a konstatá ku e kandela a kaba paga mesora nan a hasi e midimentunan nesesario. Despues di esei e ofisial ku tabata duna guia na e bomberonan por a konfirmá ku e toubot Indusbank tabata seif pa bai mara na waf.
E doño di e toubot ta bini ku un plan pa hiba e toubot na un otro sitio.


text:
WILLEMSTAD - Resúmen di aktividatnan polisial durante despedida Gran Marcha 2018. Durante di e operashonnan aki Kuerpo Polisial Kòrsou, VKC(Vrijwilligers Korps Curacao i Curmil (Curaçaosche Militie) a traha huntu pa loke ta òrden públiko, seguridat general i seguridat di tráfiko.
Kontrol preventivo:
Segun ordenansa nashonal 2006 Ministerio Públiko por indiká un área na unda polis por buska arma ilegal di forma dirigí. En konekshon ku esaki outoridatnan a hasi kòntròl preventivo riba persona riba e ruta i den e área di aktividatnan di karnaval.
Outoridatnan a hasi kòntròl preventivo riba 64 persona den e área di karnaval ariba menshoná.
Detenshon:
Outoridatnan a hasi nuebe(9) detenshon.
- A detené un(1) hòmber ku un arma di kandela (revòlver kaliber 38 ku bala skèrpi) riba Schottegatweg West
- A detené un(1) hòmber den Roodeweg pa menasa i insulto
- A detené un(1) hòmber na altura di Palu Blanku pa menasa
- A detené un(1) hòmber na altura di palu Blanku pa destrukshon
- A detené un(1) hòmber den Roodeweg pa insulto di un amtnenar den funshon
- A detené dos(2) hòmber pa menasa i pa motibu di no sigui òrdu di outoridat
- A detené un hende muhé pa maltrato i burachería públiko
- A detené un hòmber pa burachería públiko
E poyekto ‘aktua robes, sinti’é un bes’ ta kanando hopi bon i a duna su frutanan.
Vehíkulonan ku a falta ku regla:
A transportá dieshete(17) vehíkulo ku tabata mal pará òf ku tabata opstakulisá tráfiko na diferente sitio riba e ruta. Esaki ta trese un situashon di peliger espesialmente ora e instansianan ku tin ku duna asistensia urgente tin ku pasa bai. A tou e vehíkulonan aki ku kran. Despues ku shofùr di e vehíkulonan aki a paga e kran partikular, nan por a bai ku nan vehíkulo. Doño/shofùr di tur 13 vehíkulo a presentá pa tuma nan propiedat despues ku nan a paga e kran partikular.
Otro Kaso:
- Seis (6) persona a bira malu i personal di Krus Korá a atendé ku nan
- Fundashon JAG a pidi asistensia di polis pa motibu ku algun integrante di e grupo Estreno di pikete tabata stroba e marcha
- Un tire di un vehíkulo di un grupo di kanraval a rementá na altura di Roodeweg.
- Un mucha hòmber di 4 aña tabata kana riba kaya sin supervishon di un adulto. Outoridatnan a bai kuné kaminda e tabata pará anteriormente. Na e sitio e mama di e hóbensito aki tabata na soño den un outo. A entregá e hóbensito na su tanta ku tabata na e sitio.
- Tabata tin algun kaso di bringamnentu. Inkluso un kaso kaminda un partisipante di un grupo a bringa ku outoridatnan. A detené e hòmber aki.
- Trailernan ku a sali e marcha tabata sigui toka duru tanten nan tabata bai pa nan respektivo destino
Kòntròl di e Departamento di pèrmit di Kuerpo Polisial:
E Departamento di pèrmit di Kuerpo Polisial huntu ku MEO, GMN i Brantwer a tene kòntròl na 78 establesimentu di ‘horeca’, 54 lugá kaminda e hendenan ta para bende kos i 12 persona ku ta kana bende kos riba kaminda públiko. Total a sera dos(2) establesimentu:
pa motibu ku nan no ta disponé di un pèrmit i pa motibu di higiena.
A konfiská:
Algun bòter di wiski
Nota:
Un kos remarkabel ta ku e manera iresponsabel ku outomobilistanan a parker nan vehíkulo. Esei tabatin komo konsekuensia ku polis i ambulans tabatin difikultat pa por a move liber na momento di duna asistensia.


text:
ORANJESTAD - E refineria CITGO no a permiti e delegacion Hulandes di drenta den e refineria. Asina e parlamentario Ronald van Raak pa partido SP y vocero pa asuntonan di Reino Hulandes den Tweede Kamer a bisa den su columna, un dia despues cu e tabata di bishita na Aruba. Den su funcion como columnista, a raporta su bishita den e portal The post Online bou di e titulo, "Loke mi no a wordo permiti pa mira". Fuera di a repasa su bishita completo, el a dedica tempo na e bishita di e delegacion na e refineria, pero no tabatin bon palabra pa esaki. "Na e refineria, e portanan a keda duro cera. Nos a pidi e compania CITGO pa un combersacion, pero nan a nenga pa ricibi delegacion di Tweede Kamer" van Raak ta sigui bisa.
DUDA
Segun van Raak, danki na e crisis na Venezuela, e futuro di e refineria a bira 'insigur'. "Ta sorprendemi cu Aruba kier restart e refineria bieu, hunto cu e compania Mericano-Venezolano CITGO" e parlamentario a sigui bisa. "Hopi politico (na Aruba) a sigura nos e siman aki cu e proyecto aki lo sigui, aunke cu Venezuela ta den crisis. Pero nos kier a mira esaki cu nos propio wowo".
BISHITA
Segun van Raak, manera ta custumber fuera di reuni cu politico, ta haci bishita tambe na varios sitio. Entre nan e refineria, 'pero aki e porta a keda duro cera'. Despues cu (manera ya relata), e delegacion no por a drenta e refineria, a pidi gobierno di Aruba pa por a mira e progreso di e refineria. "Pero nan a tene nos bus 'celosamente' for di e tereno". Esey a pone cu riba nan propio iniciativa, van Raak y colega di VVD Andre Bosman a bay cu un periodista na e sitio un dia despues, y a subi e tereno sin problema. "Esey tabata basta facil, pasobra no por a mira niun hende. Nos no a haya ningun señal cu e refineria a cuminsa, y loke si nos a mira ta un tereno bandona cu hopi 'desecho'. Segun van Raak, ta un señal cu den Reino, Aruba ta drentando un avontura politico y financiero insigur, mientras cu ta purba burla di politiconan Hulandes cu cifranan incorecto y weganan politico. Esaki mientras cu Hulanda dentro di Reino ta responsabel pa bon gobernacion y finanzas sano. Mas pio, ta cu di e manera aki, nos ta entrega nos mes na Venezuela" van Raak ta finalisa bisando.
Fuente: The Post Online , foto cortesia The Post online
DEN HAAG – Parlamentario Hulandes Andre Bosman (VVD) ta cuestiona e hecho cu secretario di estado Hulandes pa asuntonan di Reino Raymond Knops no sa e cantidad di illegal Venezolano na islanan ABC, mientras cu comisionado di nacionnan uni pa asunto di refugiado (UNHCR) ta haci mencion di por lo menos 20.000 Venezolano a bay Aruba durante e ultimo añanan. E ta un declaracion interesante pasobra durante e eleccion presidencial Venezolano recien na Aruba, apenas algo mas cu mil Venezolano na Aruba por a vota. Basa riba e tema, a haci e mandatario Knops un serie di 8 pregunta.
AMSTERDAM/ORANJESTAD – Un total di 21 radio emisora di Aruba (tur) a firma un rato pasa cu BUMA/STEMRA na Hulanda pa asina paga tur autor di musica nan derecho. E contract a wordo firma pa Aldrich Croes di Aruba Broadcasting Association cu Casper Keller di Buma/Stemra, den representacion di tur e radionan na Aruba. NoticiaCla a confirma cu Aldrich Croes for di Hulanda. Segun Buma/Stemra, ta contento cu e firmamento y ta spera cu e lista lo crece.
DEN HAAG – Hulanda no a ta considera e ultimo eleccion presidencial di Venezuela, como liber y independiente. Esey ta nifica cu de hecho Hulanda no ta reconoce e eleccion di Hulanda. Minister Hulandes di relacion exterior Stef Blok a duna su comentario den Tweede Kamer diamars. Mes momento Union Europeo ta mustra cu e eleccion no a bay segun standard internacional. “E eleccion debi na su cantidad abou di votadornan, no ta credible”, Frederica Mogherini a declara.
DEN HAAG – E consul general nobo di Venezuela apunta pa Aruba Carlos Mata Figueroa ta keda vigente. “Mi no ta mira motibo pa revoca mi decision (pa reconoce e consul Mata Figueroa)” Stef Blok, minister Hulandes pa relacionnan Exterior a contesta dos parlamentario Hulandes Raymond de Roon y Machiel de Graaf (ambos PVV) awe. Tabata den un carta recien cu dos parlamentarionan menciona, a cuestiona e reconocemento di gobierno di Reino Hulandes pa Mata Figueroa bira e proximo consul di Venezuela na Aruba debi na supuesto lasonan criminal. Un corant Hulandes a tilda e persona te hasta di ta un baron di droga. Basa riba informacion ey, e preguntanan a keda manda na e mandatario Hulandes.
DEN HAAG/ORANJESTAD – Prome minister di Aruba Evelyn Wever Croes ta haya e postura di Hulanda relaciona cu e migracion Venezolano pa islanan ABC ‘indiferente y irritante’. Asina e corant Hulandes NRC Handelsblad ta cita un combersacion cu e prome mandatario di Aruba den su edicion di diabierna. Segun Wever a declara na e corant, Aruba no mester conta cu ayudo di Hulanda pa cu refugio di e Venezolanonan. “Hulanda no kier yuda nos cu esaki. Tur cos tin un prijs. Solamente di e ministerio di defensa nos ta haya ayudo logistico” Wever a sigui bisa. Segun e corant, e prome mandatario ta tene cuenta cu un influx massal di Venezolano (pa Aruba) despues di e eleccion.
DEN HAAG – Parlamentarionan Hulandes ta cuestiona nombracion di e consul Venezolano nobo Carlos Figueroa pa Aruba. E miembronan di Tweede Kamer Raymond de Roon y Machiel de Graaf (ambos PVV) a manda un serie di pregunta na minister Hulandes di relacionnan exterior Stef Blok riba e tema, refiriendo na un articulo den un corant Hulandes cu ta referi na e proximo consul como un baron di droga.


text:
Ainda falta cambio di mentalidad
Despues cu e ley di defensor publico (ombudsman), a pesar cu tur fraccion di e tempo ey tabata d acuerdo riba e contenido, a keda warda den lachi pa basta tempo, awor si definitivamente parlamento cu e mayoria di e coalicion actual lo bay pasa pa aprobacion. Esaki ta bon noticia pasobra di e manera aki en principio e ciudadano ta haya un posibilidad pa comunica cu gobernacion, specificamente den caso cu e tin keho riba funcionamento di administracion publico.
Bon noticia ta tambe cu porfin Aruba ta join e otro paisnan den Reino cu pa varios aña caba conoce e institucion aki. Esey tabata un desbentaha, pero e por bira un bentaha awor. Nos por siña di e experiencia den e otro paisnan den Reino, sigur di e otro islanan cu ta comparti cu nos un gran parti di e contexto socioeconomico, cultural y gubernamental den cual nos ta funciona. Kico por ehemplo nos por siña? Cu hopi no ta depende di e ombudsman, sino mas bien di e entidadnan gubernamental cu ta obheto di critica den e kehonan deposita cerca e ombudsman. Problema por surgi na dos momento esencialmente, pa cuminsa den e cooperacion diligente cu e ombudsman, pa e por haya e informacion necesario pa evalua y husga riba e caso bao investigacion. Conociendo e practica den hopi departamento ainda den nan trato di cliente, tin bastante di mehora y esey por conta tambe pa e ombudsman. Ta necesario pa e mandatarionan percura pa e departamentonan coopera completo y lealmente cu e ombudsman, tambe den caso unda ta sinti cu e resultado por ta bay trece un cierto critica y proposicion pa haci cambio den manera di atende cierto asunto. Y sigur si esaki por desemboca den critica riba maneho di un ministro individual o di gobierno den su totalidad, no ta un automatismo di atende e asunto adecuadamente y dentro di un tempo rasonabel.
E experiencia na por ehemplo Curaçao ta indica cu tin biaha e trato respetuoso di e ombudsman no t’ey y cu e entidad gubernamental ta hasta recuri na corte pa evita pa sea duna cooperacion, o actua positivamente riba e sugerencianan pa mehoracion di e ombudsman. Y ta hustamente e ultimo aspecto ta esun mas importante, pasobra e meta di e institucion di ombudsman no ta pa haci otro autoridad ridiculo o aparece como incapaz o inapto, pero si pa mehora procesonan den administracion publico, cu ta aporta na miho servicio na e ciudadano y na eficiencia y eficacia den trabao gubernamental.
Di otro banda, recientemente por a mira na Bonaire cu ciudadanonan a acudi cerca ombudsman pasobra e organismo publico Bonaire a dicidi cu no ta tuma placa cash mas, y cu tur hende cu ta di haya placa o mester paga algo, percura pa nan tin un cuenta na banco. Aki obviamente a copia un situacion di Hulanda sin tene cuenta cu e realidad riba e isla, unda specialmente bao di e personanan di mas edad tin hopi hende ainda cu no tin cuenta di banco y no sa maneha computer pa haci nan tramitenan completamente digital. Despues di investigacion di e ombudsman e organo administrativo a reconoce cu nan a actua cu demasiado rapidez sin tene cuenta cu interes di e ciudadano. Y acto siguido a habri un loket atrobe pa atende caso di pago cash.
E ehempelnan aki ta ilustra e dos extremo entre cual e actitud y comportacion di e instancianan gubernamental por varia. Aki tin un tarea importante di gobierno, pa logra cu e instituto ta bira algo respeta, y di otro banda su proposicionnan por contribui na miho funcionamento di aparato gubernamental.
Pa loke ta e ley mes, nos ta keda mira cierto aspecto cu ta haci e ley vulnerabel pa loke ta e deseo di dia di e mayoria momentaneo den parlamento. Esaki ta conta por ehemplo pa e nombramento di e ombudsman cu ta pasa den henter un proceso di seleccion, pa despues duna un comision di tres persona di prestigio, esta presidente di Corte di Husticia, presidente di Conseho Consultativo y presidente di Contraloria General, e tarea di haci un proposicion documenta di por lo menos tres candidato, na parlamento, cu finalmente ta nombra e ombudsman. Es decir, cu na final e decision ta uno politico unda mayoria gubernamental ta dicidi. Esaki ta innecesariamente complica y no ta coresponde tampoco cu e idea di mantene e seleccion y nombramento mas neutral posibel. Lo tabata miho pa laga e comision ilustr’e aki scoge e candidato di nan preferencia y haci e nombramento di biaha.
Y no por bisa cu nos sistema no conoce e forma aki. Den nos ley encuanto eleccion ta presidente di Corte di Husticia ta nombra e presidente di Conseho Electoral, y presidente di Contraloria General ta nombra e vice-presidente. Dicon tanto aña pasa tabata normal pa pone e escogencia den man di hende di prestigio cu no ta den politica, pa garantisa neutralidad, anto awendia e gobierno di turno ta esun cu al fin y al cabo ta dicidi? Nos ta kere cu un ombudsman mester por cuminsa sin debe ningun hende fabor; esey no ta recomendabel pa e trabao cu e mester bay eherce.


text:
WILLEMSTAD — Ya pa di tres aña konsekutivo, Sport en Ontspannings Vereniging di Brandweer Korsou ta organisa e kaminata ku ta hiba di nomber “Firefighters Walk”. Aña pasa mas di 2000 persona a partisipa durante di e kaminata organisa pa miembronan di Brandweer Korsou i a kana for di Post di Brandweer na Steenrijk pasa den kayanan di Punda i Otrobanda i termina na Playa Parasasa. SOV Brandweer a komplase tur esnan ku a pidi pa hasi e ruta mas largu I nos lo tin un ruta di 10KM ku lo pasa via di Brug Juliana. Tur partisipante ku skohe pa e ruta di 10KM lo krusa Brug Juliana na pia kanando for di Punda pa bai Otrobanda.
Durante Firefighters Walk, SOV Brandweer lo malkria tur su partisipantenan ku e tremendo servisio ku ja nan a kustumbra kune durante di e kaminata aki. Anto pa no papia mes, na momentu ku nan yega na final na Playa Parasasa lo tin fruta, juice, sopi, awa, masashi gratis I diferente kos mas ku nan lo risibi serka nos bomberonan. Karchinan ja ta optenibel serka tur bomber I ta kosta solamente 15 florin. Dado kaso un persona no konose kualkier bombero, por pasa tur dia, for di 9or di mainta te ku 9or di anochi non-stop na Kazerne di Brandweer na Mundu Nobo pa kumpra bo karchi pa 15 florin ku ta inklui un bunita tshirt I tambe bo konsumo.
Repartishon di tshirt lo tuma luga dia 29 I 30 di Mart 2017, for di 6or – 9or pm na Roodeweg. Pa kualkier informashon of benta di karchi pa Firefighters Walk 2017 lo por tuma kontakto ku 693 – 4666 of 529-2222. Of tambe por like nos Facebook page di SOV Brandweer unda lo por risibi tur informashon di Firefighters Walk 2017.


text:
Korupshon ta malu, pasobra e ta kontra e prinsipio di igualdat. Un akto korupto ta favoresé sierto hende riba otro hende. Lo kontrario tambe sa sosodé, esta ku sierto hende no ta haña loke nan tin derecho riba dje, pero otronan sí ta hañ’é. Tur dos ta inhustu. Tur dos ta perhudiká komunidat. Korupshon ta stroba desaroyo di nos islanan i al final ta resultá den miseria, i, den sierto kaso, asta den violensia.
Mester siña muchanan na skol ku korupshon ta malu i tambe di kon e ta malu. Ku ehèmpelnan konkreto. Pasobra si bo no ta komprondé di kon e ta malu, bo no tin motibu pa keda sin envolví bo mes den dje.Mester siña muchanan na skol ku korupshon ta malu i tambe di kon e ta malu. Ku ehèmpelnan konkreto. Pasobra si bo no ta komprondé di kon e ta malu, bo no tin motibu pa keda sin envolví bo mes den dje.
Un forma di korupshon ku ta hasi hopi daño na nos islanan ta ku gobièrnu sa duna hende trabou, mientras ku realmente no tin trabou pa nan. Anto esaki sa wòrdu hasí hopi biaha algun luna promé ku elekshon.
Gobièrnu no tin sèn pa paga e hendenan aki i algun luna promé ku elekshon e ta un forma di kumpramentu di voto. Pa e motibu aki nos a heredá un aparato gubernamental muchu grandi, asina grandi asta ku sektor privá realmente no por karga e peso mas di paga belasting pa tur e amtenarnan aki por risibí nan salario. Nos ta deseá tur hende un trabou, pero nan mester haña trabou den sektor privá, nò den gobièrnu. I sigur nò algun luna promé ku elekshon.
Tin un solushon pa esaki. Nombramentu di amtenar por wòrdu poné den man di un komishon konsistiendo di un miembro di kada partido polítiko [tantu esun(nan) na mando komo esun(nan) den oposishon]. Su presidente por ta un persona totalmente independiente e ora ei, p.e. un asina yamá ‘defensor públiko’ (ombudsman).
Pues solushon t’ei sí, pero nos mester kier un solushon. Anto einan t’e poblema.Tur nos partidonan polítiko ta preferá e tipo di korupshon aki riba hustisia. Anto pueblo te ainda nunka no a hala nan orea. Pues nos tin ku puntra nos mes seriamente kiko nos kier di bèrdat: Korupshon òf hustisia?


text: Den kuadro di e inisiativa pa rekoudá fondo pa ‘Boneiru pa Islariba’, Rotary Club Boneiru a hasi un donashon den forma di un chèk simbóliko di e montante di 10 mi dòler na Gezaghebber Edison Rijna i Representante di Reino Gilbert Isabella. A hasi e donashon djarason mèrdia durante e reunion semanl di Rotary, kua e siman aki tabatin e honoro di tin District Gorvernor Waddy Sowma i Assistant Governor Frans Brinkman di Rotary presidente. Riba e foto momentu ku e aktual direktiva di Rotary Club Boneiru huntu ku sr. Sowma, ta hasi entrega di e chèk simbóliko na Gezaghebber i Representante di Reino.


text:
“Nos critica a yega na oido di Minister Andin Bikker y e presion cu a bini di e personal di henter e aparato hudicial tambe a yuda pa e Minister por a cambia di posicion. Awe den un Nota di Cambio, el a presenta un aumento di mas cu 9 miyon florin mas den e presupuesto di husticia”, asina Robert Candelaria, miembro di Parlamento pa e Fraccion di AVP a duna di conoce durante e reunion publico di Presupuesto 2018 di pais Aruba.
E Parlamentario tabata orguyoso cu e mandatario a considera su sugerencianan y asina a otorga Cuerpo Policial Aruba un aumento di casi 3 miyon florin extra, cu ta haci asina cu awor si e presupuesto pa Polis ta yega na e nivel di aña 2017, bou maneho di AVP. Di otro banda a aumenta e presupuesto di KIA cu 2.4 miyon adicional, cu tambe ta hiba nan na e mesun nivel unda e Gobierno di AVP a laga nan aña pasa, Ministerio Publico a haya 800 mil florin adicional, Voogdijraad, Orthopedagogisch Centrum y Slachtofferhulp ta hayando 5 miyon adicional.
“Dicon mi ta haya esaki interesante? Pasobra mi ta contento cu e trabou di oposicion cu nos a bin ta haci, mustrando unda tin cosnan cu nos ta pensa cu no ta corecto den e presupuesto y cu awor a haya debido atencion di Gobierno y cu toch a core cambia nan. Mi por duna ehempel, den e parti di Polis y KIA, a aumenta e presupuesto pa overtime, ainda no manera e mester ta, pero nos ta mira si cu tabatin oido y a haci cambionan realistico. Ainda falta mas pa yega unda e tabata bou AVP”, asina Parlamentario Candelaria a enfatisa.
Mas leu e ex Inspector di Polis y actual Parlamentario ta señala cu “Awor si tin placa pa agentenan policial nobo, den e cambionan haci. Esaki tabata necesario pasobra si di berdad e Minister kier mira mas ‘blauw’ riba caya, si e kier crea mas departamento, e ora ta necesario pa e tuma mas Polis. Kiermen ora mira aumento den overtime y pa Polisnan nobo, nos ta kere cu ta pasonan den e bon direccion”.
Na final, Robert Candelaria a sigura cu esaki ta e forma cu lo hiba oposicion, den un forma serio y sin insulta hende y atakenan personal, sino mas bien presenta cifranan concreto y retonan den maneho, cu speransa cu e puntonan ta haya oido y ta corigi nan debidamente, manera cu Minister Andin Bikker a haci den su ‘nota di cambio’.
E Parlamentario a termina bisando cu “Nos ta hopi contento pa mira e desaroyo positivo aki”.


text: Na e sitio polisnan ta papia cu e señora A, cu ta declara cu pa mas o menos 10 or el a skucha e cachonan ta blaf. El a wak door di bentana pa wak kico ta pasando y e ta nota cu dos homber tabata ariba su tereno. Tur dos tabata tin un tshirt preto bisti y carson largo preto, cu’n muts ariba nan cabes. Ambos tabata midi mas o menos 1 m60 y color cla, di habla Papiamento. Nan a core bay direccion Noord. A. ta biba hunto cu su casa na e cas. Oficialnan a dicidi di dal un control den vecindario, sin resultado. Central a wordo poni na altura.


text:
WILLEMSTAD - Djaweps 19 di aprel 2018, alrededor di 15.54 or Sentral di Polis ta dirigí un patruya den área di Kurá Piedra pa un kaso di maltrato.
For di un investigashon preliminar ku polis a hasi na e sitio a resultá ku un pareha tabatin problema ku otro i e hòmber a maltratá e dama. E dama tabatin marka na garganta, den pechu i na e parti abou di su pia, probablemente di e maltrato ku e la risibí serka su pareha.
Polis huntu ku e víktima a bai na kas di e pareha i a detené e hòmber R.C.M. nasé na Kòrsou di 29 aña di edat komo sospechoso di e maltrato ariba menshoná.
A presentá e sospechoso dilanti un Fiskal Ouksiliar ku a ordená su enkarselamentu pendiente di mas investigashon.


text:
ORANJESTAD – Aki ta sigui un tiki di e historia di e club di futbol mas exitoso di nos isla. Si nos mester skirbi tur loke cu R.C.A. a significa pa nos futbol anto ta miho nos skirbi un buki. R.C.A. a wordo funda dia 15 februari 1934 bou di e nomber Aruba’s Beste Club, abrevia A.B.C.
Na februari 1937 e miembronan a dicidi di cambia esaki pa Racing Club Aruba cu a bira popularmente conoci como R.C.A. Bou di e nomber aki el a titula 32 biaha campeon,18 biaha subcampeon di e campeonatonan organisa pa A.V.B. y 2 biaha campeon di Liprof. Na 1941 R.C.A. a bira e prome club pa titula campeon 2 biaha den un aña. (Esaki a wordo iguala pa Nacional na 2001).
Dos biaha R.C.A. a gana 5 titulo sigui: for di 1938 te cu 1942 y for di 1944 te cu 1948. Te ainda ningun club a iguala esaki, e unico cu a yega cerca cu 4 titulo tawata Dakota (for di 1980 te cu 1983). Na 1948 R.C.A. a gana tanto e Koningin Wilhelmina Wissel Beker como e Koningin Wilhelmina Jubileum Beker y tambe e Rodriguez Beker.
Na 1950 y 1951 El a gana e A.V.B. Wissel Beker y na 1955 e N.E.N. Statuut Beker. Despues R.C.A. a gana 4 biaha e Koningin Juliana Beker, na 1956, 1959, 1961 y 1966. R.C.A. a gana tambe dos biaha e copa Betico Croes, na 2012 y 2016. Tur e copanan aki tawata y ta wordo organisa pa A.V.B. R.C.A. a hunga den 12 Copa Antiyano y a titula campeon na 1965, e prome club di Aruba, y subcampeon na 1961 y 1977.
Un palabra di pabien ta bay na directiva, hungador-, miembro- y fanaticonan di e tricolornan di Solito R.C.A.
Credito: Fransico Vrolijk


text:
Di kon e reunion di novèmber 2007 na Statia a stanka ...
Tabata leu for di un plaser pa stanka e reunion ku Hulanda. Nunka no ta bon pa buta bo partner rabia. Hulanda ta nos partner, nos sosio. I nos tur tin ku kuminsá mira Hulanda i Hulandesnan den e lus ei i aktua konforme. Di otro banda, Hulanda tin mesun obligashon. Ta p’esei mester yega na un lei básiko pa regla ‘laso direkto’ a base di konsenso, es desir ku ambos partido mester bai di akuerdo ku e resultado final a base di boluntat liber. No por tin preshon. I ounke nos tin un tiki purá, esei no mag resultá den un sòpi salu i bruá ku niun hende no kier kome. Nos no kier un ‘bòm di tempu’ (tijdbom) riba nos tayó.
Ora durante reunion di novèmber último delegashon Hulandes a bisa ku
e modelo Hulandes pa parti tarea pa ‘gemeenten’ mester ta aplikabel pa
Boneiru, St. Eustatius i Saba (tur tres huntu kariñosamente konosí komo
‘BES”) i ku esei ‘no ta negoshabel’, diskushon fuerte a surgi.
Ademas, Hulanda a bisa ku no tin mester di konsenso pa yega na e laso direkto, pa motibu ku WolBES (e lei básiko nobo ku lo regla laso direkto) ta un lei Hulandes. Pues Tweede Kamer tin derecho di pas’é unilateralmente. Esei sí tabata un bon ‘fast ball’! Pero, bola! BES a reakshoná bon, splikando ku esei por ta e kaso despues ku e WolBES a pasa, pero no durante e proseso pa yega na dje! Si nò, lo nos no yega na un WolBES bon balansá nunka. Bula ariba, bula abou, asina ta!
Nivel soshal i ekonómiko
BES a sigui splika ku partimentu di tarea no por tuma lugá promé ku tin klaridat riba e punto di ‘voorzieningenniveau’ (= nivel di fasilidatnan ku gobièrnu ta brinda, manera enseñansa, salubridat públiko etc.). Sin embargo, Sra. Bijleveld no kier a pone e punto ei riba agènda, lokual a stanka e reunion.
ARCO ta di opinion ku mester bin klaridat tambe over di e futuro nivel soshal i ekonómiko di e pueblonan di BES, es desir e nivel di sueldo mínimo, AOV i sobrá derechonan soshal i ekonómiko. E eskoho di Boneiru (laso direkto) ta trese kuné ku nos nivel di bida tin ku subi poko poko, yega - en prinsipio - te na nivel Hulandes durante un periodo di un X-kantidat di aña.
Paga tinu! Ya nos a splika kaba ku esei no ta nifiká ku tur kos lo ta presis igual ku na Hulanda, pasobra nos situashon ta diferente. Pero e prinsipio di igualdat ta sagrado, manera e ta skirbí den konstitushon (= grondwet) Hulandes. No mas i no ménos. Realmente sin rèspèt di parti di Hulanda pa e prinsipio ei, lo nos no por yega na un akuerdo. Pasobra nos no por akseptá un statùs di siudadano di segundo rango. Nunka.
E edishon speshal di ARCO aki tin komo meta pa splika Hulanda esei na un manera respetuoso i trankil, pero duidelijk. I nos no tin duda ku Hulanda lo bin bij, asina ku nan ta komprondé na unda e sapatu ta pèrta.
Diskulpa sinsero
Ta hopi lamentabel ku durante e reunion di novèmber 2007 Sekretario di Estado Sra. Bijleveld mester a haña un boftá den su kara di parti di Boneiru i Saba. I nos a pidi diskulpa pa esei kaba. Sin embargo, nos desishon tabata korekto i inevitabel. No mag lubidá tampoko ku – inkonsiente-mente; nos lo duna e Hulandesnan the benefit of the doubt – Hulanda tabata mandando nos un ‘fast ball’ stret pa nos kurpa, kaminda lógikamente nos mester a hala atras, laga e bala pasa sin hasi daño.
Komprondé bon! E yangadó tin ku move!
E prinsipio di igualdat tin 2 elemento, esta 1) igualdat den kasonan igual i 2) desigualdat den kasonan desigual, pero no mas desigual ku e diferensianan mes ta hustifiká’. Antes nos no a splika esaki bon. Den pasado nos a duna e impreshon robes ku igualdat ta nifiká tur kos igual presis (‘één op één’). Esei no ta e kaso, pasobra sirkunstansianan entre Hulanda i Boneiru ta diferente. Pero nos lo mester por yega mas serka e nivel Hulandes ku ta ekonómikamente i humanamente possible sí. Esei no ta nifiká ku nos por sinta riba nos ‘yangadó’ warda e sèn yega for di Hulanda. Nos lo mester traha p’é, manera semper. I manera ta saludabel. Pero Hulanda sí por yuda nos krea e oportunidatnan i fasilidatnan pa nos por yega n’e nivel Hulandes den tur sentido, inkluso nivel edukativo, teniendo debido kuenta ku e diferensianan real ku tin.
Pues nos ta insistí ku e prinsipio di igualdat pa siudadano na BES i Hulanda mester wòrdu respetá den e deal nobo ku Hulanda. Si esei no ta e kaso, nos lo no por rekomendá e deal na pueblo.
Anto no ta bai pa detaye. Nos por yega na akuerdo i kompromiso riba tur detaye. De facto tur kos ta detaye, ménos e punto kardinal di igualdat aki. Esei ta un punto di prinsipio ku nos no por desviá for di dje. Un komunidat demokrátiko ta basá riba igualdat di e siudadano. Sin dje, no tin demokrasia. Si BES ku Hulanda ta unu, igualdat no por falta.
Mas papiamentu
ARCO ta pidi diskulpa di nos lesadónan ku e edishon aki ta mas tantu na Hulandes i Ingles. Nos semper ta purba traha un bolo dushi di tur 4 idioma papiá na Boneiru (i na Saba i Statia tambe, ounke diferente ayanan). Pero e biaha aki nos meta ta pa logra konvensé Hulanda.
E edishon aki lo wòrdu distribuí bou di tur politiko Hulandes. Tambe pa promé biaha nos lo parti ARCO na Saba ku Statia, anto kas pa kas. I na Boneiru tambe pa promé biaha nos lo partiele kas pa kas (5.000 ehemplar, mas ku nunka).
Pues esaki ta un paso grandi dilanti pa ARCO i nos ta spera ku e lo bira un paso grandi dilanti pa pueblonan di Bonaire, St. Eustatius ku Saba (BES) tambe.


text:
Quartier latin
Quartier latin ta un bario situá riba e oría links di Paris den e distritonan 5 i 6. Su sentro históriko ta e universidat di Sorbonne. Su nòmber ta bini for di e uso exklusivo di latin den e kursonan ku tabata wordu duná den e skolnan i universidatnan medieval ku tabata instalá den e bario aki.
Bario di studiante[editá | editá fuente]
Quartier latin ta un bario hopi frekuentá pa studiantenan i profesornan dor di e presensia di múltiple establesimentunan universitario : universidat di Sorbonne, universidat Paris II Panthéon Assas, e campus di Jussieu (ku ta enserá e universidatnan Paris VI, Paris VII i Institut de physique du globe de Paris), universidat Paris III Sorbonne Nouvelle, Collège de France i bibliothèque Sainte-Geneviève.
Diferente grandes écoles, destiná pa formashon di futuro funshonarionan pa e puestonan mas elevá den funshon públiko, a wordu instalá den e bario aki manera École normale supérieure, École des chartes, Beaux-Arts, ESPCI ParisTech, Mines ParisTech, Chimie ParisTech, AgroParisTech i Institut supérieur d'électronique de Paris. École Polytechnique tambe tabata instalá akinan te na 1976.
E bario ta konta tambe ku un kantidat grandi di kolegio i liseonan prestigioso i históriko : École alsacienne i e liseonan Louis-le-Grand, Notre-Dame de Sion, Henri-IV, Saint Louis, Stanislas, Fénelon, Montaigne, Academie Julian etc. Dor di e presensia di asina tantu establesimentu edukativo den Quartier latin, hopi biblioteka spesialisá den literatura, siensia, historia, polítika, medisina, filosofía i lei tambe por wordu hañá den e bario aki, maske ku tiki tiki nan ta disparsiendo. Den añanan 60 i partikularmente durante e evenementonan di mei 1968, e bario aki tabata un di e sentronan prinsipal di diferente movementu di protesta di studiante.


text:
CTB promoviendo Kòrsou durante Caribbean Latin Workshop i CTO Caribbean Roadshow
WILLEMSTAD- 9 di novèmber 2015:- Den luna di òktober Ofisina di Turismo di Kòrsou (CTB) a partisipá na dos evento turístiko ku a resultá masha eksitoso, ta trata di Caribbean Latin Workshop i e CTO Caribbean Roadshow. Tur dos evento a tuma lugá na Hulanda i a konta ku partisipashon di agentenan di biahe, komersio i miembronan di prensa. Ámbos partisipashon a brinda oportunidatnan importante pa ekshibí Kòrsou komo un destinashon faborito den Karibe.
Caribbean Latin Workshop
Esaki ta e di 4 biaha ku ta tene e Caribbean Latin Workshop organisá pa Caribbean Reflections. Ta trata aki di un evento ku tin e meta prinsipal pa informá komersio di e produkto turístiko ku área di Karibe ta ofresé inkluyendo Kòrsou. E evento a tuma lugá dianan 29 i 30 di òktober último na bordo di e barku ‘Serenity’ ku ta mara den waf na Utrecht. Durante e tayernan aki a pone atenshon spesial na komersiantenan i tambe miembronan di prensa. Un total di 110 persona tabata presente. Huntu ku Kòrsou a partisipá tambe diferente partner den sektor turístiko for di e.o. Aruba, Repúblika Dominikana, Argentina, Perú, Mexico, Barbados, Belize, Boneiru, Cuba, Panamá i Sint Maarten.
CTO Caribbean Roadshow
E enkuentro organisá pa Caribbean Tourism Organization (CTO) ta un roadshow spesialmente pa agentenan di biahe internashonal ku intenshon pa informá nan di e produkto turístiko Karibense. CTO ta e organisashon dediká na desaroyo turístiko den region Karibe i ta konsistí di 30 isla di orígen i/o nashonalidat hulandes, merikano, franses, spañó ku ta miembro i un kantidat respetá di miembronan den sektor privá. Ademas di brinda informashon, CTO Caribbean Roadshow ta enkurashá agentenan di biahe pa bende e diferente destinashonnan den Karibe, inkluyendo Kòrsou. E aña aki CTO Caribbean Roadshow a tuma lugá na restorant La Cubanita na Rotterdam i Eindhoven. Durante e roadshow dianan 26 i 28 di òktober último partisipantenan a disfrutá di un bufèt karibense miéntras nan a risibí 10 minüt di presentashon di kada partner partisipante i un seshon di ‘speed dating’ ku agentenan di biahe. E aña aki a konta ku partisipashon di 60 agente di biahe durante di e seshon na Rotterdam i 50 na Eindhoven. Banda di Kòrsou e aña aki a partisipá tambe partnernan for di entre otro: Barbados, St. Lucia, Cayman Islands, Jamaica i Boneiru.
Partisipashon na e tipo di eventonan aki ta importante pa keda promové Kòrsou komo e destinashon turístiko ku ta brinda e pakete perfekto pa bin relahá òf hasi negoshi.


text:
Registrá via nos website!
Por fabor yena e formulario di Registrashon riba e website aki. Por fabor yena nos formulario. Denter di algun dia nos departamentu di benta lo tuma kontakto ku bo via email òf telefon pa por hinka bo datonan den e database, òf pa traha un sita pa benta di un kas PPP.
BANKO
Tuma kontakto ku bo banko pa bo atendé tokante bo hipotek! Pidi un apropashon tentativo (pre-approval)!
Rekisitonan pa banko:
– 3 ultimo slep di salario
– Bo entrada mester ta 3x e montante ku bo ke pidi (hipotek)
– 3 slep di banko (den kaso ku ta aplika pa hipotek na otro banko)
– Posibilidat pa 100% finansiamentu
– Bo a pensa riba suma na man?
SI – Un sita ku EWP! Ya bo sa kua ta e tipo di kas ku bo ta preferá i ku bo ta bini na remarke p’e?
NO – Kua otro posibilidat finansiero tin?


text: Diahuebs madruga en conexion cu un investigacion andando a detene un homber di nacionalidad Colombiano LFVH di 34 aña. LFVH ta wordo sospecha di a atraca un establecimiento den area di Madiki na Juni 2017. Ta considera e homber sumamente peligroso pa es motibo a haci uso di Arrestatie Team pa detene e sospechoso aki. E detencion a tuma luga den un compleho di apartamento den Bilderdijkstraat. No ta descarta mas detencion den e investigacion aki. Pa Cuerpo Policial por resolve mas caso cooperacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141.


text:
Den siman cu a pasa e campeonato di AVB division femenino a continua, caminda e ekipo di Savaneta, La Fama, a logra un triunfo cu anotacion di 5-0 riba Estrella.
E hoben talento di futbol femenino, Shadira Croes a anota un hattrick den e partido aki pa guia su ekipo na e triunfo, logrando La Fama asina su di cinco triunfo den e prome buelta di e campeonato contra di un empate y dos derota pa un total di 16 punto. For di inicio di e partido La Fama a pasa pa domina e accionnan y por a mira riba tereno e refuerso nobo di e ekipo di Savaneta, esta e hungado di medio campo, Lissandra Fradl, kende a duna e ekipo un empuhe ofensivo adicional. E prome gol di e wega ta cay na di 10 minuut di e prome tempo, ora cu Shadira a ricibi un paso, kita un defensa pa despues deposita e bala den net pa pone La Fama ariba 1-0. Un gol cu a habri caminda pa un dominio completo di e ekipo aki, pero simplemente no a probecha di e dominio aki, fayando situacionnan di gol clave.
E centro delantero, Yennifer Huntington a haya oportunidad pa aumenta e marcado pero ta mira un tiro wordo blokia pa keeper di Estrella y despues su tiro ta sali net na banda, pero tabata mesun hungado aki cu a percura pa aumenta e marcado na 2-0 pa La Fama ora cu el a kita dos defensa y keeper pa pone e bala den net. La Fama a sigui domina, pero tabata slordig den su wega for di memey di tereno cu e parti ofensivo, pero asina mes ta bin aumenta e anotacion na 3-0 prome cu sosiego a drenta ora cu Lissandra Fradl a penetra den area penal, pasando entre varios defensa di Estrella pa despues facilmente pusha e bala den net y pone e score final despues di e prome tempo, na 3-0. Den di dos tempo Estrella su wega a bira mas compacto y e hoben ekipo a duna bon resistencia tratando di probecha mas di velocidad di su delanteronan pero no por a logra na supera e defensa di La Fama. E ekipo di Savaneta a sigui cu su dominio riba e accionnan pero a faya na varios ocasion cu varios posibilidad di gol cu no a wordo probecha pa falta di precision pero den e parti final di e wega, La Fama a cuminsa cu miho combinacion y tabata bira mas peligroso.
Shadira Croes den un avance riba banda robes ta yega te dilanti keeper di Estrella y ta pone e bala den skina pa pone su ekipo ariba 4-0, pero e gol mas espectacular a bin despues di tremendo combinacion entre Yennifer Huntington y Lissandra Fradl kendenan a pasa den e defensa di Estella y finalmente ta pone Shadira su so dilanti keeper y e ta logra anota su di tres gol di anochi pa pone e score final na 5-0. Cu e triunfo La Fama ta logra su di cinco triunfo pa subi pa di cuater puesto riba e tabla di posicion faltando un wega mas pa hunga pa caba cu su compromiso den e prome buelta di campeonato. E wega aki ta ser hunga diaranson venidero ora cu La Fama enfrenta Arsenal den stadion Guillermo Prospero Trinidad pa 8or di anochi.


text:
Durante di e 2 weekendnan cu ta tras di lomba, a tuma luga e tercer edicion di nos Campeonato Nacional.
Aki ta unda cu 10 participantenan pa e campeonato nacional cu a wordo selecta a base di invitacion ta:Jose (Chelo) Pesqueira, Octavio Croes, Angelo Franken, Brian Diaz, Hubert (Randy) Tromp, Enrique Jacopucci, Daniel E. Diaz, Ethan Croeze, Ilya Stetsenko y Alvin Howell. Esaki ta segun e cominicado cu nos a ricibi.
Tawata tin un empate entre e hoben Brian Diaz y Jose (Chelo) Pesqueira.
Na tur 2 a termina cu 6½ punto for di 9 partido.
Brian tawata tin mas punto di SB y a keda na prome luga. Brian a bira e tercer campeon nacional y lo haya e titulo di Nacional Master di Aruba.
Segundo luga a bay pa Jose (Chelo) Pesqueira.
Na di 3 luga, tambe tawata tin un empate entre Hubert (Randy) Tromp y Octavio Croes.
Nan tur 2, a termina cu 6 punto for di 9. Randy a keda na di 3 luga door cu e tin mas punto SB.
E weganan a wordo hunga den APFA Building na Seroe Blanco.
Federacion di ahedres di Aruba ta gradici e director di APFA, pa pone e cantine di APFA disponibel pa nos por a tene nos Campeonato Nacional den un ambiente diferente y mas espacioso. Federacion di ahedres a duna e director di APFA un recuerdo pa por a uza nan localidad pa tene e evenemento aki.
Nos kier a gradici ademas nos otro sponsornan Blue Lotus Holding, Comision di Subsidio y Lotto pa Deporte cu a financia e campeonato nacional aki.


text:
Diadomingo ultimo, Aruba Triathlon Association a tene nan campeonato nacional di Sprint Triathlon unda un cantidad grandi di tri-atleta a bin competi, segun e organisacion.
E atleta elite Renze Postma a gana e campeonato nacional di sprint marcando un tempo di 1ora y 1min. E hoben Giannon Eights a logra un di dos lugar overall cu un record personal nobo di 1ora y 2min mientras Romar Arendsz cu a yega na di tres lugar tambe a kibra un record personal nobo ora e la drenta den 1ora y 3 min.
Den e categoria femenino, Linda Smith a recupera su posicion number 1 unda e ta finalisa dilanti Amadee Nicolaas y Sandra Postma.
Den e relay e atletanan Flory Kock, Jonathan Croes y Zhyon Geerman a crusa e finish line como e prome nan.
Den Super Sprint e hoben Justin Morales a yega na di prome lugar den e categoria mucha homber mientras Aleeza Semeleer a yega como e prome den e categoria mucha muher.
Den e relay Super Sprint e trio Inald Fernandez Perna, Jeann-Drick Croes y Tyree Koeiman a drenta como e prome team.


text:
WILLEMSTAD,– E dama D.W. di 28 aña a presentá dilanti wes ayera despues di a hasi su mes kulpabel di un echo kastigabel.
E dama a presentá ku su abogado mr. Gomez unda el a atmití di a transportá droga. Tabata 8 di yanüari último ku miembronan di seguridat di prizòn mester a kapta un prezu ku droga den su poseshon, despues di a risibí bishita di un dama.
E sospechoso kende a kaba di risibí e bishita tabatin 2 saku di droga den su man. Tur esaki despues ku e miembronan di seguridat tabata vigilá e kámaranan di e prizòn. E dama a atmití unda el a bisa ku e ta responsabel pa su famia i tabata buska trabou pero no tabata haña. El a bisa di a hasi e trabou aki pa 600 florin.
Mas aleu el a splika ku ta e tabatin 2 luna ta papia ku e prezu Carti, unda el a tuma e desishon pa transportá e droga. Tambe el a splika ku e no a papia nunka mas ku e prezu. Fiskal na su turno a bisa di ta tene kuenta ku e sospechoso, unda tambe el a bisa di lo pidi un kastigu pe traha boluntariamente.
El a pidi 1 luna di kastigu kondishonal, ku 3 aña di prueba miéntras tambe lo e mester traha 80 ora boluntario. Wes mr. Paulides na su turno a bisa di lo kastigá e dama na 39 dia di prizòn, di kual 30 dia ta kondishonal ku 3 aña di prueba, miéntras lo e mester traha 80 ora di trabou komo kastigu.


text:
Paradera – Diasabra marduga den careda di 12:45 polis a wordo manda altura di Pacifico Paradera, pa un accidente cu hende herida.
Na yegada di polis nan ta topa na e splitsing cu ta sali dilanti Pacifico Restaurant, dos auto kibra.
Tawata trata di un Altezza y un Kia Sportage.
Den ambos auto tawata tin dos dama herida.
Loke a sosode
E Kia Sportage a bay subi caminda y posiblemente no a calcula e velocidad y distancia di e Altezza.
Pa ora cu e chauffeur di e Kia Sportage a bay trata di evita e impacto tawata laat, e Altezza a dal e Kia den porta banda robes patras. E Kia a bay para otro banda di caminda, y e Altezza cu tawata bayendo pabou, debi na e impacto a bira bek cara pariba.
Un dama sinta patras den e Kia a resulta herida y tawata sangra.
Den e Altezza tawata tin un dama gritando di dolor.
Personal di e ambulancenan cu a yega na e sitio a hiba ambos dama herida pa Hospitaal.


text:
Promé Minister Rhuggenaath, durante reunion awe mainta ku ConocoPhillips, a pone bon kla dilanti ku pa gobièrnu di Kòrsou bienestar di nos pueblo ta na promé lugá. Pa e motibu aki tambe e diálogo kumbiní ta intenshoná pa pèrkurá ku Kòrsou ta keda ku suministro di produktonan derivá di petroli. Mes importante ta tambe ku nos refineria por sigui operá a fin ku no ta peligrá e kuponan di trabou i pa nos hendenan ku ta depende di nos refineria pa nan pan di kada dia. Pa e motibu aki mesora a aserka Curoil i Refineria di Kòrsou pa drenta den kontakto ku e representantenan di ConocoPhillips pa asina kontinuá ku e kombersashonnan inisiá pa Promé Minister Rhuggenaath.
E kombersashon ku ConocoPhillips ta parti di esfuersonan inkansabel realisá pa mitigá efektonan di e ponementu di beslag dor di ConocoPhillips riba fondo i propiedat di PDVSA na Kòrsou. A inisiá e kontakto ku ConocoPhillips rápidamente despues ku e beslagnan aki a keda pone i a inventarisá posibel konsekuensianan. Gobièrnu di Kòrsou no ta spar ningun esfuerso i ta traha na un forma diligente riba limitá konsekuensianan di e situashon ku a presentá riba nos komunidat.
Apesar ku konklushon di huisio sumario entamá pa Curoil, Aqualectra, Refineria di Kòrsou i Gobiernu di Kòrsou ta pendiente desishon di wes djaluna próksimo, Promé Minister Rhuggenaath a urgi partidonan pa hasi uso di e espasio aki pa trata na yega na solushon kominiente pa tur partido envolví, poniendo interes di Kòrsou dilanti.


text:
Hunta di Maneho
E Hunta di Maneho òf Gerensia (Hulandes: Raad van Bestuur Ingles: Board òf Directors) ta e órgano ku ta manehá un kompania òf un instituto. E gerensia ta enkargá ku e maneho diario di e kompania i tin ku duna kuenta i rason na e Hunta di Komisario òf na e Akshonistanan direktamente. E Hunta di Maneho por ta konsistí di un òf mas persona ku ta wòrdu skohé pa e Akshonistanan huntu ku e komisarionan.
E responsabilidat final di lokual ta sosodé den e kompania ta kai riba e gerensia. E gerente ta esun ku tin ku sali pa e kompania; tin ku duna kara. Normalmente ora ta trata di un sosiedat anónimo e gerente no por wòrdu pone personalmente responsabel; esaki ta bira e kaso ora ta trata di mal maneho i no kumplimentu ku normanan di bon gobernashon.
E tareanan típiko di un gerensia ta entre otro:[editá | editá fuente]
- Manehá e kompania dor di tomo di desishon;
- Kumpli ku e vishon i e metanan di e kompania;
- Selektá, apuntá, duna soporte i revisá e trabou di e supalternonan;
- Aprobá i kumpli ku e presupuesto anual.
E funshon nan den un Hunta di Maneho por ta entre otro:[editá | editá fuente]
- Presidente di e Hunta
- Direktor Ehekutivo
- Direktor Finansiero
- Direktor Operashonal
- Direktor Tékniko
- Direktor Komersial
- Direktor General
- Sekretario Ehekutivo


text:
Refineria di zeta
Un refineria di zeta of refineria petrolero ta un planta di proseshon industrial kaminda zeta krudo ta wordu refiná pa e bira produktonan petrolero huzabel, manera Gasolin, Diesel, Asfalt, zeta pa kenta kos, Kersoin anto gas petrolero likido. Refenerianan di zeta normalmenta ta areanan industrial grandi ku un systema di pipa ekstenso, hibando likidonan entre unitnan di prosesashon kimiko. Na hopi manera refenerianan di zeta ta husa hopi di e teknologia di, anto por wordu pensa komo un planta kimiko. E zeta stok di zeta krudo tipikamente ta wordu prosesa na un planta di produkshon di zeta. Anto tambe tin normalmente un deposito pa e zeta banda of den serkania di un refeneria di zeta pa warda e produktonan likido.


text:
Kòrsou ta risibí ‘Destination Pioneer’ award di parti di IGLTA
WILLEMSTAD- 13 di aprel 2015–Resientemente Ofisina di Turismo di Kòrsou (CTB) den un seremonia ku a tuma lugá na Los Angeles a keda honra pa The International Gay & Lesbian Travel Association (IGLTA) ku e prestigioso ‘Destination Pioneer’ award. E rekonosementu aki Kòrsou a risibí mirando ku e destinashon ta para habrí pa risibí tur turista sin distinshon den rasa, orientashon i religion. Sr. Andre Rojer, enkargá ku merkadeo na Nòrt Amérika a risibí e award na nòmber di CTB.


text:
Philipsburg – Di 5 pa 9 di febrüari Kolegio di supervishon finansiero Kòrsou i Sint Maarten (Cft) a bishitá Isla’Riba, entre otro Sint Maarten. E tópikonan prinsipal di kòmbersashon na Sint Maarten tabata e défisitnan premirá, e situashon di likides prekario i e estado débil di e maneho finansiero.
Presidente di Cft Raymond Gradus: “Ounke no por evitá un défisit, Sint Maarten lo mester limitá sí e défisit premirá di 2018 te un mínimo”. Miéntras ku ta rekonstruí Sint Maarten i ta pone e ekonomia bèk riba pia, gobièrnu lo mester mehorá e maneho finansiero i solushoná e problemanan kontínuo di IT tambe.
Durante di su bishita Cft a hiba kòmbersashon ku Gobernador, Konseho di Minister i e komishon finansiero di Parlamento. Cft a keda impresoná ku e kapasidat di rekuperá ku e komunidat di Sint Maarten a desplegá den e último luna. Presidente di Cft Gradus: “Ounke Sint Maarten a demonstrá di por bai para bèk riba pia, ainda e tin hopi reto riba su kaminda”, ku kual e ta referí na e posishon ekonómiko i finansiero delikado di Sint Maarten. Manera ta kustumber, Cft a bishitá tambe minister di Finansa Ferrier pa papia tokante di e finansa públiko. Durante di e diferente reunionnan e enfoke tabata prinsipalmente riba e défisitnan di 2017 i 2018 i e posishon di likides. Cft a ekspresá ademas su preokupashon ku e estado di e maneho finansiero kual no ta mehorando, i e problemanan kontínuo di IT ku ta forma un hèndikèp pa tantu gobièrnu i parlamento den ehekushon di nan tareanan. Cft a bishitá tambe e Sint Maarten Medical Centre i e haf, i a papia ku representantenan di e aeropuerto i e tim di rekonstrukshon pa Sint Maarten.


text: Siguiendo e exito di aña pasa, e di dos International Supplier Exhibition 2014 anual, den e showroom di Banjolux na Schotlandstraat, Eagle, a trece hunto un representacion solido di e isla su top contratistanan, architectonan, ingenieronan civil y ingenieronan hefe di e resortnan, kendenan a conoce y papia cu e specialistanan cu tabata di bishita, representando e top productornan di tegel y companianan di diseño di baño na mundo. E bishitantenan a introduci productonan nobo y inovacionnan actual di marcanan global manera Villeroy & Boch, Keuco, Geberit, Ceramica Saint’Agostino, y Florim, demostrando creatividad y ideanan fresco na e mercado Arubiano. Dos di e bishitantenan, Constantin Von Boch, Vice Presidente di Benta & Mercadeo di e Bath & Wellness Division, Villeroy & Boch y David Krakoff, Presidente di e Americas Sales Division di TOTO USA, a raporta cu nan dos companianan di clase mundial a traha hunto den e ultimo añanan aki pa hunto produci e miho baño posibel, un zona di zen, ofreciendo comfortabilidad y relahacion, cu un funcionalidad mehora y miho clase di diseño. Tur dos di e companianan, motiva door di e deseo pa mehora tur hende su calidad di bida, ta dedica na conservacion global y ta comparti un vision di responsabilidad pa cu e medio ambiente. Mientras cu nan a disfruta di cocktails y hors d’hoeuvres sirbi pa varios butler, e bishitantenan no por a stop di papia di e toiletnan nobo di TOTO cu nan washlets, ofreciendo dryers higienico di aire, purificadornan di aire, flushing automatico cu remote control, y un bril patenta cu “softclose”, cual ta diseña pa baha e bril di e toilet na un manera suave y keto. Companianan di Merca, Alemania y Italia a conoce y papia cu e profesionalnan local, educando nan riba tecnologianan nobo y presentando nan cu un sin fin di posibilidad pa proyectonan comercial y residencial local, den un ambiente anima di fiesta di cocktail. Aki por mira e ekipo di Banjolux cu nan bishitantenan. Banjolux, e specialista lider di baño y tegel na Aruba, ta operando riba e isla desde 1997. E compania ta encurasha companianan y sernan individual pa descubri nan mesun gustonan unico den su showroom. Miembronan di gerencia di Banjolux tabata orguyoso di por a ofece un evento asina inspiracional y nan no por a anticipa un miho presencia di e publico. Tanto e companianan representa como e profesionalnan di e isla cu a bishita e evento ya caba ta mirando dilanti pa e evento di otro aña.


text:
Citgo Aruba ta den corte awor pa bringa e compania petrolero Conoco Phillips cu a confisca dos boto di crudo.
Esaki gobierno ta informa. Refineria di Aruba a informa prome minister ayera cu a confisca e dos barconan cu ta bin di PdVSA. Pero Citgo Aruba ta bisa cu e crudo ta di Citgo. “Nan ta den corte pa mustra cu e producto no ta di PdVSA sino di Citgo”, asina e prome minister Evelyn Wever-Croes ta informa den un anuncio un rato pasa.
“Segun Citgo nan ta cumpra crudo via un sistema cu asina cu eta riba e barco, e no ta propiedad mas di PdVSA”, segun e prome minister.
Ayera prome minister a indica cu nan ta preocupa pa mas claim nobo den futuro. Ayera el a bisa ainda cu Aruba a scapa como cu Conoco Phillips no a confisca nada aki, manera ta e caso na Boneiro, Corsou y Statia.